Maero: Bigfoot Dalam Kebudayaan Maori

Dalam mitologi Maori, Maero merupakan sejenis makhluk yang berupa seperti manusia berbulu dan mempunyai tubuh yang besar, sama seperti Yeti di Himalaya atau Sasquatch dalam kisah rakyat masyarakat asli Amerika. Walau bagaimanapun, setakat ini tiada sebarang penampakan Maero pernah dilaporkan.

CAKAR DAN BELANTAN SEBAGAI SENJATA

Maero mempunyai banyak kemiripan dengan manusia biasa. Namun, saiz dan kekuatan fizikalnya lebih besar berbanding manusia kebanyakan. Tubuhnya pula ditutupi oleh bulu-buluan hitam yang lebat dan tebal.

Menurut mitos, mereka mampu menggunakan belantan batu sebagai senjata. Selain belantan batu, Maero juga memanfaatkan cakar mereka yang tajam untuk membunuh. Lebih daripada itu, Maero disifatkan sebagai sejenis makhluk kanibal.

KONFLIK BERPANJANGAN ANTARA MAERO DAN MAORI

Musuh sejati Maero adalah masyarakat Maori itu sendiri. Konflik yang berpanjangan ini kemudian memaksa Maero untuk berpindah semakin jauh ke ceruk hutan dan hidup dalam kumpulan-kumpulan kecil.

Menurut ilmuwan, konflik antara Maero dan Maori ini berkemungkinan adalah penerangan secara mitologi tentang pertentangan antara unsur harmoni dan unsur huru-hara, atau bangsa bertamadun dan bangsa gasar, di mana lazimnya unsur yang pertama akan memenangi konflik tersebut.

Walaupun Maero dan Maori saling berp3r4ng antara satu sama lain, terdapat juga kisah yang menceritakan bagaimana perkahwinan campur antara mereka berlaku sekaligus melahirkan zuriat yang saiz dan kekuatannya lebih besar berbanding masyarakat Maori kebanyakan.

Sebahagian kumpulan keluarga Maori, seperti keluarga Kaihai dari Waikato dan keluarga Haupapa dari Rotorua dipercayai bersusur-galur daripada perkahwinan kacuk tersebut. Sememangnya, rata-rata mereka kebanyakannya mempunyai fizikal yang besar belaka, walau tentunya tidaklah sebesar Maero yang kononnya berketinggian antara 2.4 hingga 3.4 meter.

MOEHAU DAN MAERO

Sehingga kini tiada sebarang penampakan Maero pernah dilaporkan. Apa yang ada, penampakan sejenis makhluk lain yang dikenali sebagai Moehau. Maero dan Moehau mempunyai banyak persamaan, justeru mendorong sebahagian masyarakat Maori untuk menganggap kedua-dua makhluk itu sebagai makhluk yang sama.

Kelibat Moehau pernah dilihat oleh pelombong-pelombong emas pada 1870an dan 1880an. Begitu juga pada 1969, di mana makhluk itu dilihat oleh seorang pelancong dari Australia. Penampakan berikutnya berlaku lagi pada 1972 dan 1983.

Apapun, ada pihak yang menganggap Moehau sebenarnya adalah gorilla yang keluar daripada habitat asal mereka, iaitu hutan, dan laporan penampakan mereka ditokoh-tambah dan disensasikan sehingga akhirnya melahirkan khabar angin kononnya wujud sejenis makhluk misteri di hutan New Zealand.

LEGENDA-LEGENDA MAERO DALAM BUDAYA MAORI

Dalam budaya Maori, wujud beberapa legenda yang memerihalkan tentang pertembungan antara Maero dan Maori. Salah satunya adalah legenda Purukupenga, seorang wira Maori yang membunuh Maero dengan menikam makhluk itu berkali-kali dengan menggunakan sebilah mere (bilah pendek namun lebar yang menjadi senjata tradisi Maori) sehingga tengkorak, cakar, dan tulang-belulangnya hancur.

Dalam legenda lain pula, dikisahkan bahawa Maero berjaya menangkap, membunuh, dan memakan pengembara-pengembara yang berkelana sendirian. Antara yang menjadi mangsanya adalah Wairapa dan Tikitiki-o-Rehua. Legenda seputar Maero yang dianggap paling mengujakan adalah legenda Tukoia. Perjalanan kisahnya sama seperti Purukupenga, di mana Tukoio dikisahkan berjaya membunuh seekor Maero.

Cuma dalam kisah ini, Tukoio memotong tangan, kaki dan kepala makhluk misteri itu. Kepala Maero tersebut kemudian dibawa pulang ke rumah. Namun dalam perjalanan, kepala itu kembali bernyawa dan menjerit meminta bantuan daripada rakan-rakannya. Dek kerana tidak mahu berhadapan dengan sekumpulan Maero sendirian, Tukoio pun meninggalkan kepala tersebut dan berlari meminta bantuan daripada masyarakat setempat.

Kemudian sekembalinya ke tempat tersebut, Tukoio mendapati kepala itu telah pun hilang dan legenda menceritakan betapa Maero yang telah mati dibunuh oleh Tukoio itu mencantumkan kembali anggota-anggota tubuhnya lalu pulang semula ke hutan. Kisah ini dianggap paling menarik kerana dalam kebanyakan legenda, Maero tidaklah disifatkan mempunyai kuasa luar biasa sebegitu.

TERJEMAHAN:

Wu Mingren. (22 Februari 2018). The Maero: Bigfoot in New Zealand Folklore. Ancient Origins. https://www.ancient-origins.net/unexplained-phenomena/maero-bigfoot-new-zealand-folklore-009633


Mustafa Kemal Ataturk: Pengkhianat Atau Penyelamat?

Apabila saya nak membuat sebarang kajian berkenaan dengan politik, saya akan ingat satu perkara, iaitu politik ini ialah tassaraful imamu ala ra’iyyah manuutun bil maslahah. Satu kaedah fiqh yang bermakna, “Setiap ketua itu perilakunya berdasarkan maslahat rakyatnya”. Setiap pemimpin, dia mesti fikir akan kemaslahatan rakyatnya. Dari situ dia menyusun strategi dan taktik untuk bertindak. Tetapi asasnya, maslahat rakyat. Itu konsepnya, ya.

Baik, sekarang saya nak bercerita pula tentang Mustafa Kemal Ataturk, pengasas kepada negara Republik Turki yang mengamalkan ideologi sekular. Sekular apa? Sekularkan agama dengan kehidupan awam. Agama itu hanya diamal secara peribadi, bukan di ruangan umum atau awam. Ada yang mengatakan beliau sebagai penyelamat, ada pula yang mengatakan beliau pengkhianat khilafah Islam.

Menurut kajian saya yang tak seberapa, saya melihatkan dua-dua ada benarnya. Beliau pernah menyelamat, dan beliau juga pernah mengkhianat. Mari saya kita telusuri terlebih dahulu, fasal kronologi kehidupan Mustafa Kamal Ataturk.

Beliau lahir pada tahun 1881 di Salonika. Ayahnya pernah bekerja sebagai kerani kerajaan. Selepas itu, berhenti kerja. Berniaga pula, gagal dua kali. Disebabkan stres, ayahnya banyak meminum arak. Punca daripada banyak meminum arak itu, ayahnya mendapat penyakit turboculosis iaitu satu penyakit batuk kering yang menyebabkan beliau mati selepas itu. Beliau mati ketika Kamal berumur 7 tahun, kecil lagi.

Kontradik pula dengan emak Kamal, iaitu Zubeyde yang buta huruf tetapi warak. Zubeyde seorang yang tegas mengikut syariat. Beliau seorang pemakai purdah. Beliau nak sangat yang Kamal ini ketika dah besar nanti menjadi seorang ulama. Tetapi lain pula yang jadinya. Kenapa?

Sebab Kamal seorang yang nakal. Banyak melawan guru. Beliau tiada ramai kawan. Suka bermain seorang diri. Sampai satu masa, ada guru yang sangat geram dengan perangai Kamal yang sangat nakal dan suka melawan ini, guru tersebut memukul Kamal. Selepas kena pukul, Kamal yang memang dikenali sebagai seorang yang kuat melawan pun melarikan diri dari sekolah dan tidak mahu langsung untuk kembali.

Zubeyde memohon anaknya itu untuk kembali. Namun, ayah saudaranya mencadangkan kepada Zubeyde untuk menghantar Kamal pergi ke sekolah tentera di Salonika. Zubeyda tak berapa setuju dengan cadangan itu. Tapi, Kamal suka. Kamal pergi untuk menduduki ujian kemasukan sekolah tentera itu. Sekolah tentera itu mendapat subsidi daripada kerajaan.

Untungnya, Kamal lulus ujian tersebut. Nak tak nak, disebabkan anaknya suka dan perform, Zubeyde pun biarkan Kamal untuk terus bersekolah di sana. Sampailah beliau lulus dengan kepujian pada tahun 1905 dengan pangkat kapten.

Ketika di sekolah itu, Kamal memang ada karisma dan pengaruh yang luas kerana kehebatannya. Dia memang bagus dalam subjek matematik dan subjek ketenteraan. Itu membuatkan ramai orang admire dengan kepandaiannya itu.

Lepas itu, Kamal menyertai gerakan nasionalistik yang dikenali sebagai Vatan atau dalam bahasa Inggerisnya, ‘Fatherland’. Gerakan ini dakwa diri mereka sebagai pembawa revolusi. Mereka juga menentang kepimpinan Sultan Abdul Hamid II kerana baginda menindas idea-idea liberal yang katanya melemahkan pemerintahan Islam. Vatan juga mengatakan yang Islamlah yang bertanggungjawab ke atas semua kemunduran yang dihadapi di Turki. Mereka menyerang Syariah. Mereka jadikan Sufi mistik sebagai bahan ejekan.

Vatan berikrar yang mereka akan menghapuskan institusi kesultanan dan menggantikannya dengan kerajaan gaya Barat., dengan parlimen. Hapuskan juga institusi ulama. Mengharamkan pemakaian purdah dan tudung. Mereka juga nak wujudkan persamaan mutlak antara lelaki dan perempuan. Ketika ikrar ini diadakan, Kamal dah jadi ketua Vatan.

Pada tahun 1908, sebelum pengusiran Sultan Abdul Hamid II, Kamal ambil peluang untuk meperluaskan pengaruhnya. The Committee of Union and Progress mengajak Kamal untuk sekali dalam usaha mengjatuhkan Sultan Abdul Hamid II dari takhta.

Kamal selalu bertengkar dengan kerajaan sedia ada ketika itu, seperti Perdana Menteri, Prince Said Halim Pasha dan Menteri Peperangan, Anwar Pasha. Beliau banyak merancang kudeta secara senyap-senyap dengan banyak pihak.

Tanggal 3 Mac 1924, Kamal mengusulkan Rang Undang-Undang untuk menghapuskan kesultanan. Tanpa dibicarakan panjang lebar, RUU itu lulus. Ketika itu, Sultan Abdul Majid memegang takhta. Baginda dan keluarga baginda diasingkan di Switzerland selepas diturunkan takhta. Berjayalah Kamal dengan usaha yang diidam-idamkan selama ini. Jadilah beliau sebagai diktator mutlak negara Turki.

Beliau tidak percayakan Tuhan sepertimana yang dikhabarkan di dalam karya Armstrong iaitu The Grey Wolf. Beliau lancarkan semua janji-janji yang beliau lampirkan setelah memegang takhta presiden negara Republik Turki yang sekular. Sekular yang diamalkan ketika pemerintahan beliau, ialah sekular radikal. Pakai tudung tak boleh, azan dalam bahasa Turki, dan bahkan perkataan Allah itu diganti dengan perkataan Tanri.

Saya saja tinggalkan sebab kenapa semua ini berlaku dengan mudah. Anda mesti tertanya-tanya, kenapa senang sangat Kamal ini menyebarkan pengaruhnya dan memperkenalkan idea sekularisme? Kenapa orang Turki terima dengan mudah? Apakah sekular dapat selamatkan negara Turki?

Jawabnya, tak selamatkan pun. Turki terselamat daripada sikap autoritarian agama yang melampau, itu sahaja. Itu juga boleh diselamatkan dengan menggunakan alternatif lain, seperti cara pemikiran Muktazilah, atau Islam rasionalisme (al-ra’yu). Tapi, kenapa sekular? Kenapa liberal?

Sebab, bukan Mustafa Kamal Ataturk yang mula memperkenalkan idea-idea ini. Sebenarnya, Turki sudah pun didedahkan dengan liberalisme dan sekularisme seawal tahun 1839. Kerajaan Uthmaniyyah ketika itu melancarkan program tanzimat iaitu program pembaharuan undang-undang dan pentadbiran yang lebih moden. Jadi, mereka pun terdedah dengan pemikiran liberalisme dan sekularisme. Mereka mengambil manfaat daripada gaya Barat.

Ketika itu, Sultan Abdul Hamid luluskan usul untuk adakan parlimen dan juga wujudkan perlembagaan yang dijadikan asas kepada undang-undang. Gaya perlembagaan yang diamalkan itu mengambil contoh daripada Prussia dan Belgium. Uthmaniyyah mengamalkan konsep dualisme, iaitu parlimen berperlembagaan, namun iktiraf juga Islam sebagai agama rasmi. Tetapi selepas itu, Sultan Abdul Hamid menggantung parlimen sebab ia sudah menjadi platform untuk mengkritik dasar-dasar yang diperkenalkan oleh baginda.

Ramai yang tuntut untuk dikembalikan parlimen dan meminta baginda untuk menurun takhta kerana telah gagal melaksanakan peranannya. Baginda pun turun takhta. Selepas itu, kerajaan diambil alih oleh Turki Muda. Mereka telah memperluaskan peranan parlimen dan memperkecilkan peranan Sultan. Mereka mencipta undang-undang sivil dan menjadikan Jerman sebagai rujukan utama.

Begitulah ceritanya. Kerajaan Uthmaniyyah memang sudah diperkenalkan dengan idea-idea begini, jadi tak mustahillah lahir orang-orang seperti Kamal Ataturk, gerakan Vatan dan semua penyokong idea-idea liberalisme.

Tapi, tak semestinya Kamal Ataturk disayangi sepanjang zaman. Pada  tahun 1950, rejim beliau digulingkan oleh Parti Demokrat. Kerajaan dari parti ini lebih mesra Islam, tetapi sisa-sisa polisi Kamal Ataturk itu masih diamalkan. Sehinggalah Parti AKP yang beraliran konservatif ingin membenarkan Islam diamalkan di ruangan umum. Namun mereka didenda oleh Mahkamah Perlembagaan pada tahun 1989.

Jadi, beginilah betapa kompleksnya sejarah sekularisme di Turki. Memang masih ada mereka yang pro-Islam tetapi mereka disinonimkan dengan petani. Mereka selalu dicop berfikir mundur. Pensyarah-pensyarah yang pro-Islam juga dipecat ketika pemerintahan Kamal Ataturk.

Yang perlunya bagaimana? Yang perlunya ialah perjuangan seperti Bediuzzaman Said Nursi, iaitu ulama yang ingin memperjuangkan Islam atas landasan kebebasan. Dakwa beliau, dulu ada pendidikan Islam tanpa sains dan ada pendidikan sains tanpa Islam. Jadi, eloklah kalau diwujudkan satu madrasah moden untuk mengharmonikan ilmu pengajian Islam dan sains supaya umat Islam menjadi lebih maju, dan berdaya saing. Bukan dengan liberalisme.

Tetapi, disebabkan kerajaan Uthamiyyah pun sudah lemah secara eksternal mahupun internal. Berlaku pula pergaduhan antara Abdul Aziz Bin Abdul Rahman Al-Saudi dan Syarif Hussein Bin Ali Al-Hashimi untuk menakluki Hijaz secara sendirian, keluar dari wilayah Uthmaniyyah. British telah mengkhianati perjanjiannya dengan Syarif Hussein yang menyebabkan keluarga Al-Saudi ini yang berjaya menakluk Hijaz.

Kesimpulan yang saya nak tarik ialah saya cenderung untuk mengatakan Mustafa Kamal Ataturk sebagai pengkhianat agama tetapi bukan pengkhianat keinginan rakyat secara keseluruhan. Rakyat memang inginkan sekularisme. Jadi, apa yang beliau buat itu, betul dari sudut keinginan rakyat. Tapi, bukan dari sudut perintah Tuhan. Dari landscape agama, beliau salah untuk lakukan begitu.

Islam itu ada kebebasan, tapi ia diikat dengan syariat Islam yang mudah. Islam itu banyak interpretasi, maka lihatlah yang relevan dengan demografi kita. Bukan menolak Islam itu sendiri. Mustafa Kamal Ataturk menyalahkan Sultan sehinggakan menyalahkan Islam itu sendiri. Sultan itu seorang manusia yang tak lepas dari buat silap. Jadi kesalahan Sultan itu bukanlah mewakili Islam. Itu salah baginda sebagai seorang manusia biasa.

Liberalisme dan sekularisme, bukan jawapan kepada krisis politik.

RUJUKAN:

Abaday, A. (2019, November 10). Getting to know real Mustafa Kemal. Retrieved from Ahval: https://ahvalnews.com/mustafa-kemal-ataturk/getting-know-real-mustafa-kemal

Akyol, M. (2011). Islam tanpa keekstreman: Berhujah untuk kebebasan . Kuala Lumpue: Islamic Renaissance Front.

Ibrahim, M. K., & Nor, M. R. (2018). Sekularisasi dalam perundangan Turki dan kesannya terhadap masyarakat . Jurnal Akademi Pengajian Islam Universiti Malaysia, 153-170.

Juferi, E. (2005, October 4). Mustafa Kemal Ataturk Exposed As An Enemy Of Islam. Retrieved from Bismika Allahuma: https://www.bismikaallahuma.org/history/mustafa-kemal-ataturk/#footnote_2_62

Wong, A. R. (2018). Dunia Tanpa Tembok. Ampang: The Patriots.

Artikel oleh Sadiq Salihoddin untuk The Patriots.


Saintis Jumpa Fosil Serigala Berusia Lebih 50, 000 Tahun!

Neil Loveless bangun pagi, menghirup udara musim panas Canada. Beliau bekerja sebagai seorang pengurus dalam Favron Enterprises, yang mengendalikan sebuah lombong emas di sebuah bandar bernama Dawson dalam Wilayah Yukon.

Beliau masuk dalam lombong tepat pada masa dan sedang sibuk menyembur air supaya tanah berlumpur di hadapan mereka segera cair. Bukan emas yang ditemui Loveless kerana semakin lama, benda lain sedang cair.

Dalam bidang pekerjaan ini, penemuan pelik sudah menjadi perkara biasa. Rangka gajah mammoth atau beruang purba memang selalu dikorek mereka. Tetapi kali ini mereka terjumpa seekor anak anjing.

Loveless sangka anjing ini pernah menemani pelombong lama.

Mungkin ia terjatuh dalam lubang dan tidak dapat diselamatkan. Beliau meletakkan bang-kai anjing ini dalam sebuah peti sejuk beku dan menghubungi pakar paleontologi.

Esoknya Loveless diberitahu spesis sebenar haiwan ditemuinya. Bukan anjing sebenarnya. Rangka ini sebenarnya seekor anak serigala yang sudah beku di bawah bumi selama 57,000 tahun (Gignac, 2018).

Apa yang disangka peneman setia seorang pembµrµ emas terbukti sebenarnya sebuah emas (secara saintifik). Kenapa rangka anak serigala ini emas?

Kerana penemuan Loveless sebenarnya membantu saintis yang ingin faham bagaimana serigala boleh bertebaran di dunia ini.

Memahami Evolusi Serigala

Saintis sudah mengenalpasti 40 sub-spesis serigala di dunia ini (Bradford, 2017). Haiwan ini membµrµ secara aktif di Amerika Utara… dan juga dari Rusia hingga Timur Tengah.

Jadi di sini jelas bahawa Lautan Atlantik dan Lautan Pasifik tidak menjadi penghalang buat serigala. Persoalannya, bagaimana mereka merentasi lautan ini?

Serigala sebenarnya tidak pernah bermigrasi. Sebaliknya mereka bergerak dalam kawanan, kadangkala mengembara sejauh 45 kilometer satu hari.

Penemuan fosil (seperti fosil Neil Loveless) banyak menceritakan tentang sejarah serigala. Kerana saintis mengeluarkan fosil serigala daripada zaman 500,000 tahun dahulu.

Tetapi serigala jenis ini sudah lama pµpµs daripada muka bumi ini, bermaka serigala hari ini menemui cara untuk melintas lautan.

Dan serigala sebenarnya berasal daripada Benua Eropah-Asia, yang berpindah ke Tanah Besar Amerika antara 70,000 hingga 24,000 tahun dahulu (Hogenboom, 2016).

Di tanah baru ini, mereka hidup bersama spesis direwolf yang bersaiz besar.

Serigala Neil Loveless

Serigala yang ditemui Neil Loveless diberikan nama Zhur, sempena “serigala” dalam bahasa tempatan Yukon iaitu Hän. Zhur mempunyai pertalian genetik dengan serigala-serigala hari ini yang berkeliaran di Alaska hingga Eurasia.

Walau bagaimanapun, Zhur tidak sama dengan serigala di Yukon. Dan si kecil ini sempat hidup selama tujuh minggu sahaja.

Walaupun masih anak, Zhur sudah berdiri di atas kaki sendiri tanpa bantuan ibunya. Analisis pada gigi Zhur mendedahkan sisa makanan dikunyah 57,000 tahun dahulu. Saintis tidak begitu pasti ikan apa dimakannya.

Tetapi sisa-sisa ini memungkinkan spesis salmon Chinook daripada sungai tidak jauh daripada lombong emas ini dimana ia ma-ti.

Zhur berada di sarangnya (barangkali bawah tanah) pada hari kema-tian, mungkin sedang tidur. entah kenapa, sarang ini runtuh dan menim-bµskan Zhur.

Takdir menentukan ia ditanam hidup-hidup supaya dapat menjadi bahan kajian 57,000 tahun kemudian.

Rangkanya kekal beku selama itu, meninggalkan keadaan serba cantik daripada bibir ke bulu (Black, 2020)… yang sepatutnya hanya tulang dan gigi sahaja.

RUJUKAN:

Black, R. (2020, Disember 21). 57,000 year-old wolf puppy found frozen in Yukon permafrost. National Geographic.

Bradford, A. (2017, Julai 10). Wolf facts: gray wolves, timber wolves & red wolves. Live Science.

Gignac, J. (2018, September 19). “Face-to-face” with ice age animals. Yukon News.

Hogenboom, M. (2016, September 7). The real origin of North America’s wolves. BBC.


Tahun-Tahun Baru Dalam Pelbagai Bangsa Dan Budaya

Di kebanyakan negara di seluruh dunia, Hari Tahun Baru diraikan pada tanggal 1 Januari dengan diiringi bunga api dan keraian-keraian yang diadakan pada malam sebelumnya. Walau bagaimanapun, ia bukanlah satu-satunya tanggal atau bentuk sambutan Tahun Baru yang ada dan tidak semua kebudayaan menyambutnya pada tanggal 1 Januari. Dalam artikel kali ini, kita akan melihat sambutan-sambutan Tahun Baru dalam pelbagai budaya di seluruh dunia.

TAHUN BARU CINA DAN MAKHLUK PENDAHAGA DARAH

Salah satu tradisi tertua yang masih diraikan pada hari ini adalah Tahun Baru Cina yang dipercayai berasal dari milenium ketiga yang lalu, di zaman pemerintahan Dinasti Shang. Hari cuti umum pada Tahun Baru Cina bermula sebagai suatu kaedah untuk meraikan permulaan baru musim bunga dan musim menanam. Namun di masa-masa terkemudian, ia mula dikaitkan dengan mitos dan legenda. Menurut satu catatan, pada suatu ketika dahulu, terdapat sejenis makhluk yang dahagakan darah. Makhluk ini bernama Nian – kini merupakan perkataan berbahasa China yang bermaksud ‘tahun’. Makhluk tersebut gemar memangsakan penduduk kampung pada setiap Tahun Baru.

Demi menakutkan makhluk tersebut, penduduk kampung pun menghias rumah mereka dengan warna merah menyala, membakar buluh dan membuat bising. Helah ini ternyata berkesan. Lantas, warna yang terang dan cahaya yang menakutkan Nian itu kemudiannya diserap ke dalam budaya yang masih dapat disaksikan sehingga ke hari ini.

Kini, keraian tersebut disambut bersama dengan jamuan, kehadiran keluarga dan pemberian angpau (bersampul merah) dan banyak lagi barangan berwarna merah sebagai tuah. Tarian singa dan naga, pukulan gendang, mainan bunga api dan mercun serta pelbagai jenis hiburan lain memenuhi jalan pada hari tersebut. Memandangkan Tahun Baru China masih berteraskan pada kalendar bulan yang usianya boleh dijejak kmbali pada milenium kedua Sebelum Masehi, maka hari cuti umum bagi sambutan tersebut lazim jatuh pada lewat bulan Januari atau awal bulan Februari – bulan kedua selepas solstis musim sejuk. Setiap tahun mereka dikaitkan dengan salah satu daripada 12 ekor haiwan zodiak, iaitu tikus, kerbau, harimau, arnab, naga, ular, kuda, kambing, monyet, ayam, anjing dan khinzir.

NOWRUZ DAN TAHUN BARU PARSI

Sambutan Tahun Baru Parsi atau turut dipanggil sebagai Nowruz (atau Nooroz) merupakan sebuah keraian musim bunga yang berlangsung selama 13 hari. Sejarah sambutan ini berakar sejak dari zaman purba lagi. Pun begitu, kebanyakan tradisi yang dikaitkan dengannya masih diraikan di Iran dan wilayah-wilayah lain di Timur Tengah dan Asia. Festival ini disambut pada atau sekitar ekuinoks vernal sekitar bulan Mac dan dipercayai bahawa keraian ini pada asalnya merupakan sebahagian daripada agama Zoroastrian.

Catatan-catatan rasmi tentang perayaan Nowruz tidak muncul melainkan pada kurun ke-2. Namun, kebanyakan sejarahwan meyakini bahawa sejarah sambutan tersebut boleh dijejak kembali pada kurun ke-6SM. Tidak seperti keraian-keraian Parsi yang lain, Nowruz masih bertahan sebagai sebuah perayaan umum yang penting, bahkan setelah wilayah itu ditakluk oleh Alexander Agung pada tahun 333SM dan kebangkitan pemerintahan Islam pada kurun ke-7M.

Perayaan purba Nowruz bertumpu pada elemen kelahiran semula yang mengiringi perkembalian musim bunga. Tradisi perayaan ini melibatkan hidangan jamuan, pertukaran hadiah dengan ahli keluarga dan jiran-tetangga, menyalakan unggun api, mewarnakan telur dan memercikkan air sebagai simbol penciptaan. Nowruz mengalami evolusi atau perubahan merentas peredaran masa. Namun, kebanyakan tradisi purbanya – terutama berkaitan unggun api dan pewarnaan telur – masih kekal menjadi sebahagian daripada perayaannya di zaman moden, yang dianggarkan disambut oleh 300 juta orang pada setiap tahun.

TAHUN BARU SINHALA DAN TAMIL

Tahun Baru Sinhala diraikan oleh masyarakat Sinhala di Sri Lanka, manakala Tahun Baru Tamil pada hari sama pula diraikan oleh masyarakat Tamil di Sri Lanka. Tahun Baru Sinhala (aluth avurudda) menandakan berakhirnya musim menuai dan ia diadakan pada tanggal 13 atau 14 April. Menurut mereka, terdapat suatu jurang masa antara tahun lalu dan Tahun Baru, di mana hal ini disandarkan pada peredaran matahari dari Meena Rashiya (buruj Pisces) ke Mesha Rashiya (buruj Aries) pada sfera angkasa.

Perbezaan masa secara astrologi di antara Tahun Baru dan tahun lalu diraikan oleh mereka bersama dengan beberapa ritual dan adat Buddha, di samping perhimpunan sosial dan parti. Jamuan, pertukaran hadiah, nyalaan lampu minyak dan upacara membuat nasi susu adalah antara aspek penting bagi perayaan Tahun Baru Sinhala. Di Assam, Bengal, Kerala, Nepal, Orissa, Punjab dan Tamil Nadu, keluarga Hindhu turut meraikan Tahun Baru pada tanggal 14 atau 15 April.

WEPET RENPET BAGI MASYARAKAT MESIR PURBA

Budaya masyarakat Mesir purba terkait rapat dengan Sungai Nil. Tahun Baru mereka juga memiliki kaitan dengan banjir tahunannya. Tahun Baru Mesir diramalkan apabila Sirius, bintang paling cerah di langit malam mula kelihatan selepas hilang selama 70 hari. Hal ini lazimnya berlaku pada pertengahan Julai sejurus sebelum banjir tahunan Sungai Nil berlaku, di mana kejadian tersebut memastikan tanah-tanah pertanian kekal subur untuk kegunaan tahun mendatang. Masyarakat Mesir menyambut permulaan tahun baru ini dengan sebuah keraian yang dikenali sebagai Wepet Renpet, yang bermaksud ‘pembuka tahun’. Tahun Baru dilihat sebagai masa kelahiran semula dan keremajaan semula. Hari tersebut dimuliakan dengan kelangsungan jamuan dan upacara-upacara keagamaan yang istimewa.

Penemuan-penemuan terkini di Kuil Mut menunjukkan bahawa pada zaman pemerintahan Hatshepsut, bulan pertama bagi tahun baru diadakan sebuah ‘Keraian Mabuk’. Parti besar ini dikaitkan dengan mitos Sekhmet, dewi perang yang merancang untuk membunuh semua manusia sampaikan dewa matahari, Ra terpaksa memperdayanya untuk minum sehingga mabuk. Sebagai mengenang dan mensyukuri nikmat keselamatan yang diraih oleh manusia, masyaakat Mesir menyambutnya dengan mainan muzik, amalan seks, berpesta dan meminum arak.

ENQUTATASH BAGI MASYARAKAT HABSYAH

Tahun Baru bagi masyarakat Habsyah dipanggil sebagai Enqutatash dan ia disambut pada tanggal 11 atau 12 September, bergantung pada tahun lompat. Habsyah menggunakan kalendar purbanya sendiri, iaitu kalendar Ge’ez. Tarikh Enqutatash menandakan ramalan berakhirnya tempoh tiga bulan yang dipenuhi oleh hujan lebat. Bunga daisi (daisy) berputik di seluruh gunung dan tanah lapang pula berubah menjadi kuning cerah pada tempoh tersebut. Tempoh ini juga dikaitkan dengan kembalinya Ratu Saba’ ke Habsyah selepas kunjungannya ke kerajaan Raja Sulaiman di Jerusalem sekitar tahun 980SM.

Enqutatash merupakan cuti umum yang dikongsi oleh seluruh masyarakat dan hampir kesemua budaya yang terdapat di dalam negara berkenaan. Keraian-keraian besar diadakan sejak subuh, di mana sebatang pokok Krismas yang diperbuat daripada ranting di hadapan rumah dibakar. Hari Tahun Baru sebenar dimulakan dengan menyembelih binatang, memberkati roti dan Tella (sejenis arak tradisional).

HOGMANAY BAGI MASYARAKAT SCOTLAND

Penduduk Scotland menandakan ketibaan Tahun Baru mereka menerusi sebuah cuti dan perayaan umum yang mereka namakan sebagai Hogmanay, yang berakar daripada serangan, ketahyulan dan upacara pagan purba Viking. Asal-usul Hogmanay berasal dari sebuah ritual pagan yang bertujuan untuk menandakan tempoh solstis musim sejuk. Keraian hedonistik semasa perayaan musim sejuk Saturnalia bagi masyarakat Rom dan sambutan Yule bagi Viking menyumbang kepada perayaan-perayaan Scotland sekitar Hari Tahun Baru.

Perayaan dan upacara-upacara ini kemudiannya berevolusi merentas peredaran masa lalu melahirkan Hogmanay yang diraikan di Scotland pada hari ini. Pada Zaman Pertengahan, keraian-keraian musim sejuk masyarakat pagan dibayangi oleh pesta jamuan yang diadakan menjelang Krismas. Lantaran itu, Tahun Baru dianjak sehingga berbetulan dengan hari keramat Kristian. Berikutan reformasi yang berjalan di Scotland, sambutan Krismas tidak digalakkan pada suatu tempoh sekaligus amalan pemberian hadiah serta keraian yang mengiringi Krismas dilangsungkan pada Tahun Baru lalu melahirkan keraian Hogmanay dalam masyarakat Scotland.

Pelbagai tradisi tempatan di Scotland yang memiliki kaitan dengan api turut memiliki sejarah dari zaman lalu. Dalam sambutan-sambutan musim sejuk masyarakat pagan, api menyimbolkan kemunculan semula matahari yang menyinari bumi, di samping mengekang roh-roh jahat yang menghuni kegelapan. Api masih memainkan pengaruh yang penting dalam sambutan Hogmanay, di mana perarakan lampu suluh, unggun api dan bunga api agak masyhur di seluruh Scotland.

Adat lain yang dikenali sebagai ‘tapakan pertama’ mempercayai bahawa orang pertama yang melintasi kawasan sebuah rumah selepas tengah malam Tahun Baru menentukan untung nasib pemilik rumah tersebut sepanjang tahun mendatang. Menurut kepercayaan dalam adat ini, pengunjung yang ideal mestilah membawa hadiah – seperti arak whiskey, arang untuk nyalaan api, kek kecil ataupun syiling – dan seharusnya seorang lelaki berkulit hitam. Mengapa? Jawapannya boleh dirujuk kembali pada kurun ke-8M, apabila Viking yang dikatakan berambut indah menyerang Scotland, justeru pengunjung yang berambut perang bukanlah suatu petanda baik.

ADAT DAN TRADISI LAIN

Adat dan tradisi yang disebutkan di atas hanyalah sebilangan kecil sambutan Tahun Baru bagi budaya-budaya di seluruh dunia. Sudah tentulah terdapat banyak lagi budaya lain yang boleh diperihalkan.

Di Sepanyol, menjadi adat mereka untuk menyediakan 12 biji anggur dalam tangan semasa jarum jam menunjukkan pukul 12 malam. Satu biji anggur dimakan pada setiap dentingan jam. Jika kesemua anggur dapat dimakan dalam tempoh jam berdenting, maka ia membawa maksud tuah baginya.

Di Jepun, ‘parti melupakan tahun’ diadakan untuk mengucapkan selamat tinggal kepada masalah dan kerisauan tahun lalu dan bersedia untuk permulaan baru.

Di Belanda, mereka menyalakan unggun api pada pokok Krismas di jalanan, di samping membakar bunga api.

Di Greece, makanan tradisional yang dihidang semasa sambutan Tahun Baru adalah Vassilopitta, sejenis kek yang di dalamnya terdapat sekeping syiling yang disembunyikan. Menurut mereka, sesiapa yang berjaya menemukan syiling dalam potongan kek tersebut akan memperolehi tuah yang baik pada tahun mendatang.

Di Sweden dan Norway, mereka menyembunyikan kacang almond di dalam pudding nasi. Sama seperti di Greece, sesiapa yang dapat menemukan kacang tersebut dipercayai akan memperoleh tuah.

Di kuil-kuil Buddha di seluruh dunia, gong akan dipukul sebanyak 108 kali menjelang Tahun Baru dengan tujuan untuk menghalau 108 jenis kelemahan manusia.

TERJEMAHAN:

April Holloway. (31 Disember 2013). New Year’s Traditions around the World and Their Origins. Ancient Origins. https://www.ancient-origins.net/myths-legends-news-general/origins-new-year-s-traditions-around-world-001183


Sempurnakan Akhlakmu…

Dalam era teknologi yang berdaya maju, kita menjangkakan akhlak atau tingkah laku manusia juga seharusnya berubah ke arah lebih baik. Tetapi tidak kerana manusia masih bersikap buruk kepada orang lain walaupun mempunyai akses kepada teknologi di hujung jari. Dan disebabkan tingkah laku sebegini, ia sedikit sebanyak memberi imej buruk kepada sesebuah komuniti dan agama walaupun pelakunya boleh diletakkan dalam kategori minoriti. Makanya, atas sebab itu, saya ingin menerangkan keutamaan akhlak, dalil kenapa kita kena berakhlak baik, pecahan akhlak dalam kehidupan kita dan poin utama yang memantapkan akhlak dalam kehidupan.

Akhlak baik ialah satu perkara yang penting dalam kehidupan. Ini kerana akhlak seseorang itu sebenarnya menonjolkan sisi dalaman kita yang sebenar. Dan dari akhlak yang baik juga, ia boleh saja menjadi cara bagi Allah s.w.t mencampakkan hidayah pada seseorang bukan saja memeluk Islam tetapi juga mengubah tingkah lakunya ke arah lebih baik. Dan dari akhlak yang baik juga, ia sebenarnya menonjolkan keindahan agama secara umum kepada orang lain, sekaligus mengubah perspektif orang ramai terhadap agama terutama pada zaman fitnah ini.

Terlalu banyak dalil di mana kita diperintahkan berakhlak baik. Antaranya:

a) Firman Allah s.w.t dalam ayat 43-44, Surah Taha, “Pergilah kamu berdua (Nabi Musa dan Nabi Harun a.s) kepada Firaun, sesungguhnya dia telah melampaui batas. Maka kamu berdua berbicaralah kepadanya dengan kata-kata yang lemah-lembut, mudah-mudahan dia ingat atau takut kepada Allah.”

b) Firman-Nya dalam ayat 33-34, Surah Fussilat, “Dan tidak ada yang lebih baik perkataannya daripada orang yang menyeru kepada (mengesakan dan mematuhi perintah) Allah, serta ia sendiri mengerjakan amal yang soleh, sambil berkata: “Sesungguhnya aku adalah dari orang-orang Islam (yang berserah bulat-bulat kepada Allah)! Dan tidaklah sama (kesannya dan hukumnya) perbuatan yang baik dan perbuatan yang jahat. Tolaklah (kejahatan yang ditujukan kepadamu) dengan cara yang lebih baik; apabila engkau berlaku demikian maka orang yang menaruh rasa permusuhan terhadapmu, dengan serta merta akan menjadi seolah-olah seorang sahabat karib.”

c) Daripada Abu Hurairah r.a, Nabi s.a.w bersabda, “Sesungguhnya aku diutuskan untuk menyempurnakan kemuliaan akhlak.”

d) Nawwas bin Sam’an meriwayatkan, “Aku bertanya kepada Rasulullah s.a.w tentang iman dan dosa. Lalu baginda bersabda, ‘Asas kepada iman ialah akhlak yang baik sementara dosa pula ialah perkara yang membuatkan hatimu tidak selesa dan engkau tidak suka andai perbuatan tersebut diketahui orang lain.’” (Riwayat Muslim)

Pecahan akhlak dalam kehidupan yang kita seharusnya tahu:

i) Akhlak dengan diri sendiri: menjaga kesihatan diri, bersikap benar dan tidak berbohong.

ii) Akhlak dengan ahli keluarga: bersikap adil kepada isteri-isteri, menjaga soal nafkah dan memberi didikan dan kasih sayang kepada ahli keluarga terutama isteri dan anak-anak.

iii) Akhlak dengan orang lain: melakukan amar makruf nahi mungkar, menjaga hubungan jiran dan saling menolong.

iv) Akhlak dengan alam sekitar: menjaga kebersihan alam, memelihara dan memulihara ekosistem.

v) Akhlak dengan Allah: akhlak yang paling tinggi di mana manusia mematuhi segala perintah-Nya dan meninggalkan semua larangan-Nya.

Jika kita nakkan akhlak yang baik dalam kehidupan, makanya kita perlu ada dua elemen. Pertama, aspek iman kepada Allah s.w.t. Tanpa iman yang mantap, sukar untuk kita memanifestasikan akhlak yang baik bukan saja pada diri sendiri tetapi juga pada orang lain. Ini berdasarkan sabda Rasulullah s.a.w berdasarkan riwayat Abu Hurairah r.a, “Orang beriman yang paling bagus ialah orang yang bagus dari segi akhlaknya.”

Kedua, jika kita mahukan akhlak yang baik, kita juga perlu ada ilmu pengetahuan yang bagus. Iman yang mantap saja tidak mencukupi dalam mencapai aspek ini. Ilmu pengetahuan yang baik dan mantap membantu manusia mencapai aspek tersebut. Ini kerana bila seseorang itu ada ilmu, maka mudah baginya mengamalkan agama sepenuhnya dengan penuh keyakinan dan tanpa ragu-ragu. Dan bila ada ilmu, seseorang itu juga dapat membezakan mana yang baik dan mana yang buruk terutama perkara-perkara baru yang dibawa penunggang agama atas nama amalan agama. Rasulullah s.a.w menyifatkan orang yang faqih dari segi keilmuannya lebih handal melawan syaitan berbanding seribu orang beriman berdasarkan hadis yang diriwayatkan oleh Ibnu Abbas r.a.

Sebagai penutup, saya akhiri artikel ini dengan mafhum firman Allah s.w.t dalam ayat 13, Surah Al-Hujurat, “Wahai umat manusia! Sesungguhnya Kami telah menciptakan kamu dari lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih taqwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu).” Jangan kerana ego, akhlak dan hubungan sesama kita terkorban. Manusia yang mengorbankan kedua-duanya ialah manusia paling rugi pada akhirnya.

Sumber:

1. Khutbah Jumaat, Masjid Bandar Baru Permas Jaya bertarikh 7 Julai 2017 dengan tajuk Kesempurnaan Akhlak.

2. Dakwatuna.com (2014). Husnul Khuluq (Akhlak yang baik). https://www.dakwatuna.com/2014/09/02/56532/husnul-khuluq-akhlak-yang-baik/

3. Sunnah.com. The Hadith of Prophet Muhammad s.a.w at your fingertips. sunnah.com


Qin Liangyu: Panglima Perang Wanita Paling Agung Dalam Sejarah China

Bukan seorang dua wanita yang dinobatkan sebagai srikandi dalam sejarah China. Terlalu ramai. Negara dan bangsa yang mempunyai sejarah yang sangat tua, lebih tua dari kebanyakan bangsa lain di dunia ini pastinya berbangga dengan nama seperti Hua Mulan, Puteri Pingyang, Fan Lihua dan Liang Hongyu sekadar nama yang saya petik mempunyai peranannya dalam sejarah.

Tetapi semua nama di atas statusnya sekadar legenda atau bukanlah panglima perang yang diiktiraf dalam sejarah China. Hanya seorang srikandi yang dinobatkan secara rasmi sebagai seorang panglima perang ialah Qing Liangyu.

Sepanjang perkhidmatan Qing Liangyu, beliau dicatatnya diikitraf oleh Maharaja Chongzhen, Dinasti Ming (1368-1644) dan tercatat dalam 25 buah buku catatan sejarah yang disunting secara rasmi oleh pemerintahan pelbagai dinasti.

Pada usia kecil lagi, Qin Liangyu dilihat mempunyai bakat yang luar biasa. Selain mempunyai kercedasan akal yang mengagumkan, Qin Liangyu juga sangat mahir bermain senjata, menunggang kuda, berenang dan memanah. Bakat Qing Liangyu yang sungguh memukau itu mendapat pujian dari bapanya sendiri.

“Tahukah bahawa engkau jauh lebih berbakat dari semua abang-abang serta adik kau? Sayang sekali kau adalah seorang wanita. Nescaya kalau lelaki, kau mungkin akan menjadi panglima perang yang hebat!”

Tidak puas hati dengan kenyatan ayahnya itu, maka sejarah mencatatkan bahawa Qing Liangyu dipetik pernah berkata:

“Dengan menjadi seorang pegawai tentera sahaja sudah cukup untuk aku menguasai sebuah kota dan memimpin sebuah pasukan!”

Sejarah masih segar mencatatkan bagaimana srikandi hebat ini sedang dipilih jodoh oleh ayahnya. Memandangkan Qing Liangyu mempunyai bakat hebat dalam bidang pertempuran, maka sebuah pertandingan dibuat untuk memilih bakal suami.

Mereka harus beradu tenaga di hadapan Qing Liangyu. Memandangkan cerita tentang kejelitaan dan kehebatan Qing Liangyu tersebar di merata tempat, maka ramai jejaka yang menyertai pertandingan ini. Akhirnya, Ma Qiancheng memenangi pertempuran itu dah berkahwin dengan Qing Liangyu.

Antara jasa-jasa Qing Liangyu dalam sejarah China ialah beliau dan suami beliau telah melatih sebuah pasukan tentera elit dalam sejarah China yang diberi nama “Tentera Batang Putih.”

Pasukan “tentera batang putih” menggunakan sejenis tombak yang batangnya dibuat daripada kayu putih. Senjata ini dicipta oleh Qin Liangyu. Di hujung tombak ini ada sebuah cangkuk besi dan di hujung bawahnya ada sebuah lingkaran besi.

Selain digunakan sebagai senjata, tombak ini dapat saling menyambung untuk membantu askar mendaki tembok kota atau gunung dan bukit. Senjata ini sangat sesuai untuk berperang dalam pergunungan. Ribuan askar batang putih yang di bawah pimpin Ma Qiancheng dan Qin Liangyu telah menjadi pasukan tentera yang terkenal dalam sejarah China.

Selain itu dalam sejarah, Qing Liangyu turut dicatatkan mengetuai askar Dinasti Ming melawan serangan orang Manchu dari utara China. Walaupun Dinasti Ming kalah, Qing Lianyu tidak pernah menyerah. Jasanya kemudian diiktiraf oleh Maharaja China yang di dalam pelarian ketika itu dengan gelaran Pelindung Agung Putra Mahkota.

Beliau meninggal dunia ketika berusia 75 tahun ketika mengetuai askarnya dalam usaha melakukan pemeriksaan ke atas pasukan musuh. Ketika itu. Qing Liangyu terjatuh dari kudanya. Bayangkan seorang wanita sepertinya masih mampu gagah menjulang senjata meski usia sudah memasuki lebih 70 tahun.

Hebat dan mengagumkan sungguh sejarah Qing Liangyu!


Kisah Potret Mona Lisa Hilang Dicuri

Agaknya semua orang tahu bahawa Mona Lisa ialah hasil seni paling terkenal di dunia. Hanya dengan satu senyuman dengan lengan bersilang, karya ini membantu Perancis dari segi pelancongan.

Dianggarkan bahawa 8.16 juta orang mengunjungi Louvre semata-mata untuk menatap wajahnya (Willsher, 2019). Tetapi ada satu benda berlaku pada 21 Ogos 1911.

Ketika itu seorang pelukis bernama Louis Béroud mendapati karya Mona Lisa tiada di tempat asal. Apabila ditanya, pengawal bahagian mengatakan Mona Lisa dialihkan sebentar bagi tujuan penggambaran untuk iklan.

Beberapa jam kemudian, Béroud kembali dan mendapati Mona Lisa masih tiada di tempat pameran. Barulah semua sedar – Mona Lisa telah dicvri.

Siasatan Tergempar

Louvre terpaksa ditutup selama seminggu bagi tujuan penyiasatan. Kes ini mungkin yang paling panas dalam Perancis pada masa itu. Jadi pihak polis pun bergegas untuk merungkaikan misteri ini. Pada 7 September, mereka mengesyaki Guillaume Apollinaire yang merupakan antara pensyair paling terkemuka.

Bukan Mona Lisa saja hilang ketika itu. Banyak patung Mesir juga lenyap daripada simpanan Louvre. Apollinaire pula memetik nama Pablo Picasso yang dibawa untuk soalsiasat.

Tetapi polis tidak menemui bukti untuk mendakwa Apollinaire dan Picasso. Jadi mereka dibebaskan polis, yang semakin tertekan. Hari bertukar minggu yang menjadi bulan (Chu-Eoan, 2007). Mereka risau yang karya Mona Lisa telah rosak atau dilupuskan.

Sesiapa pun boleh melukis Mona Lisa. Tetapi sejarah di sebalik lukisan itu sendiri tidak mungkin boleh dibuat.

Disiapkan antara tahun 1503 hingga 1517, Mona Lisa telah menongkah sebuah garisan masa begitu lama dan menyaksikan semua peralihan dan pertukaran. Sentuhan Leonardo da Vinci ini pernah dimiliki Raja Francis I pun. Pihak polis mula menyiasat Géry Piéret pula. Memang selama ini Piéret suka curi barangan Louvre.

Piéret ialah punca kenapa polis mengesyaki Apollinaire dan Picasso. Beliau bekerja bersama Apollinaire, dan Picasso pula pernah membeli barangan bersejarah dijual Piéret tanpa mengetahui asal-usulnya.

Tetapi bukan Piéret yang cvri Mona Lisa.

Italianisme Sebelum P3r4ng Dunia Pertama

Apabila Géry Piéret didapati tidak terlibat, pihak polis mempunyai teori yang menarik. Mereka berpendapat bahawa seorang pekerja (atau bekas pekerja) Louvre telah bersembunyi dalam muzium sehari sebelum hari Mona Lisa dicvri.

Hanya selepas pencvri akhirnya ditangkap barulah polis sedar teori ini salah.

Vincenzo Peruggia merupakan seorang warga Itali yang tidak berpuas hati dengan banyak perkara. Beliau berpendapat bahawa Mona Lisa seharusnya menjadi harta muzium Itali, bukan Perancis.

Jadi beliau pun menjalankan satu misi r0mpakan yang paling patriotik. Beliau masuk dalam Louvre pada pagi 21 Ogos bersama dua pembantu. Mereka memakai seragam sama seperti staf lain.

Kemudian mereka tunggu sehingga bahagian Mona Lisa tiada orang (sebelum kedatangan Louis Béroud). Selepas membalut lukisan tersebut dengan kain putih, mereka keluar menggunakan pintu yang sama.

Mona Lisa disimpan di tempat yang polis tidak mungkin boleh tahu. Peruggia mempunyai apartmen biasa di Paris, dimana Mona Lisa tidur dalam peti. Peruggia kemudian membawa peti tersebut ke Florence, Itali.

Tetapi malangnya Peruggia terlalu bergegas untuk melepaskan Mona Lisa. Pemilik sebuah muzium bernama Alfredo Geri tidak ingin menyimpan barangan dicuri apabila Peruggia cuba menjual lukisan tersebut kepadanyha.

Jadi beliau menghubungi Pengarah Giovanni Poggi daripada Galeri Uffizi untuk mengesahkan Mona Lisa.

Geri dan Poggi bersetuju untuk menyimpan Mona Lisa buat sementara waktu dan menghubugi polis.

Kesudahannya

Mona Lisa dikembalikan ke pangkuan Louvre pada 4 Januari 1914, iaitu 867 hari selepas kejayaan Vincenzo Peruggia.

Lebih menarik lagi, Peruggia hanya dihvkum penj4ra selama enam bulan sahaja yang jelas sekali ringan kerana patriotismenya.

Sebaik sahaja Peruggia dibebaskan, Dunia Eropah terbelah akibat P3rang Dunia Pertama. Peruggia diserap dalam Angkatan T3ntera Itali yang berjvang bersama Kuasa Sekutu menentang Jerman dan Uthmaniyah.

Leonardo Da Vinci tidak sempat melihat karyanya menjadi antara yang paling terkenal. Namun pada masa itu, Mona Lisa hanya diketahui negara-negara yang mencintai seni.

Selepas jen4yah yang dilakukan Peruggia, barulah seluruh dunia mengetahui tentang Mona Lisa (NPR, 2011) – kerana ada pihak melihat kes ini sebagai sk4ndal negara sampai Kaiser Jerman pun dituduh bertanggungjawab.

RUJUKAN:

Chu-Eoan, H. (2007, Mac 3). (ditapiskan) the Mona Lisa, 1911. Crimes of the Century. Retrieved from https://web.archive.org/web/20070714103850/http://www.time.com/time/2007/crimes/2.html

NPR. (2011, Julai 30). The (ditapiskan) That Made the ‘Mona Lisa’ A Masterpience. Retrieved from (Request Link).

Willsher, K. (2019, Ogos 13). Mona Lisa fans decry brief encounter with their idol in Paris. The Guardian. Retrieved from https://www.theguardian.com/world/2019/aug/13/mona-lisa-fans-face-scandalous-queues-after-portrait-relocated


Geobukseon: Kapal Kura-Kura Korea Yang Menggegarkan Armada Jepun

Sesiapa yang berkesempatan menonton filem The Admiral: Roaring Currents pasti tahu ini merupakan contoh filem sejarah Korea yang hebat. Filem yang ditayangkan pada 2014 turut menempa nama sebagai filem pecah panggung paling laris sepanjang zaman di Korea Selatan. Menerusi filem lakonan Choi Min-sik sebagai Laksamana Yi Sun-sin, kita dipertontonkan dengan sebuah kapal pe.ra.ng hebat yang dikenali sebagai geobukseon (kapal kura-kura).

Mengikut sejarah Korea, Yi Sun-sin diangkat sebagai wira kerana membantu kerajaan Joseon menamatkan usaha pencerobohan Jepun yang digerakkan oleh Toyotomi Hideyoshi. Salah satu kejayaan beliau ialah kempen di Myeongnyang pada tahun 1592 yang menyaksikan 30 buah kapal pe.ra.ng Jepun karam. Strategi Sun-sin terus dikaji sehingga hari ini di akademi-akademi ten.te.ra laut moden di Amerika Syarikat, Britain dan Jepun.

Mengikut cerita yang tersebar, beliau dianggap pencipta geobukseon tetapi itu bukan fakta sebenar. Hakikatnya, geobukseon sebenarnya sudah wujud sejak abad kesembilan Masihi lagi atau era Dinasti Silla. Pada ketika itu, seorang komander ten.te.ra laut bernama Jang Bogo membina sebuah kapal unik di mana bahagian atasnya dilindungi dengan kulit pelindung.

Kapal tersebut dikatakan diletakkan di Cheonghaejin yang merupakan markas ten.te.ra laut kerajaan Silla di Wando. Ia bukan saja laju semasa bergerak tetapi berupaya menghalang se.ra.ngan pa.na.h dan pe.da.ng pihak musuh. Jika diamati keterangan ini, ia hampir serupa dengan keupayaan geobukseon yang digunakan Sun-sin semasa kempennya terhadap pihak Jepun pada akhir abad ke-16.

Keterangan berkenaan geobukseon turut ditemui dalam rekod kerajaan Goryeo, Raja Taejong dan Raja Sejong dari era Joseon antara abad ke-14 hingga abad ke-15. Dalam satu riwayat yang dicatatkan dalam sejarah pemerintahan Raja Taejong, baginda melihat sebuah kapal kura-kura berte.mp.ur dengan sebuah kapal Jepun.

Melihat kepada semua ini, ini menunjukkan Sun-sin bukan pencipta sebenar geobukseon. Bagaimanapun, ini menjadikan beliau pencipta teknologi yang membolehkan kapal ini digunakan secara efektif di medan pertem.pu.ran. Sun-sin menambahbaik format geobukseon dengan menambah plat besi dan ciri persen.ja.taan termasuk me.ri.am-me.ri.am.

Dengan reputasinya mengge.ru.nkan ten.te.ra laut Jepun, apakah ini menjadikan geobukseon sebagai kapal pe.ra.ng perisai pertama di dunia? Dakwaan ini dikemukakan oleh mubaligh Amerika Syarikat, Homer Hulbert dalam edisi Jun 1899 majalah Harper’s New Monthly Magazine. Dakwaan sama turut dinyatakan dalam edisi ke-14 Ensiklopedia Britannica pada tahun 1929.

Begitupun, gelaran kapal pe.ra.ng perisai langsung tidak ditemui dalam dokumen-dokumen era Joseon semasa pencerobohan angkatan Hideyoshi, diari peribadi Sun-sin mahupun anekdot rakan-rakan seperjuangannya. Malah, dalam penerangannya tentang geobukseon kepada Raja Seonjo, bahagian atas kapal dipasang dengan papan sebelum diletakkan pene.b.uk-pene.b.uk yang diperbuat daripada kayu.

Setelah itu, barulah ia ditutup dengan lapisan-lapisan tikar yang tebal dan telah dibasahkan. Oleh sebab itu, geobukseon dapat bertahan dari mana-mana se.ra.ngan termasuk pa.na.h api. Ini juga mengundang ilusi dalam kalangan ten.te.ra-ten.te.ra laut Jepun bahawa pene.bu.k-pene.b.uk yang mencederakan mereka diperbuat daripada besi dan bukannya kayu.

Selepas kekalahan Jepun pada 1598, Dinasti Joseon melihat tiada keperluan untuk kapal-kapal ini. Jika ia dikekalkan sekalipun, ia hanya berperanan sebagai formaliti sekaligus menyaksikan pengetahuan dan kepakaran membina dan mengendali kapal sebegini hilang ditelan zaman. Jika ada sekalipun, ia wujud dalam lukisan-lukisan orang terdahulu atau diabadikan sebagai kenderaan yang memacu Sun-sin ke arah kemenangan di Myeongnyang pada 1592.

RUJUKAN:

AntiqueAlive.com. Geobukseon (“Turtle Ship”) of Great Admiral Yi Sun-shin – the com.ba.t ship that helped to save Korea.


Trump Baru Sahaja Ban Tiktok Dengan Wechat

Kalau korang belum tau, Donald Trump pada Jumaat lepas dah sign arahan eksekutif untuk ban TikTok & WeChat di US bermula 15 September.

Adakah sebab Trump bosan tengok budak-budak TikTok bergelek? Tak larat nak baca ejaan dak2 WeChat?

Bukan. Cuba fikir apa persamaan TikTok & WeChat.

Kedua-dua aplikasi ini asal dan milik orang China. Sama macam Huawei yang kena ban Mei tahun lepas. Alasan yang dipakai untuk ban TikTok dan WeChat pun sama dengan Huawei iaitu “ancaman kepada keselamatan negara”.

Kedua-dua pemilik TikTok dan WeChat (ByteDance dan Tencent) beribu pejabat di China, jadi ada risiko kerajaan China dapat akses kepada data pengguna. US Army dah lama ban askar dia pakai TikTok sebab takut rahsia ketenteraan US boleh terdedah.

Selain US, India pun dah ban TikTok sejak kejadian pertempuran askar India-China di sempadan pada 15 Jun. Jepun pun ada ura-ura nak ban.

Tak pelik sebab India, Jepun dan US adalah geng Quad yang anti-China. Sorang lagi member Quad iaitu Australia belum nak ban TikTok tapi rasanya tak lama lagi.

Selain faktor keselamatan negara, tindakan Trump juga ada kaitan dengan pemilihan presiden yang akan diadakan pada 3 November nanti.

Trump akan un-ban TikTok kalau CEO ByteDance, Zhang Yiming setuju untuk jual bisnes TikTok di US kepada Microsoft. You help me, I help you, kalau “deal” itu berjaya, Microsoft kenalah pandai-pandai balas budi Trump dengan menyokong kempen Trump.

Dan Trump juga berharap tekanannya yang dia berikan kepada bisnes-bisnes China akan memaksa China buat perjanjian perdagangan yang berpihak kepada US. Kalau berjaya, Trump akan jadikan itu sebagai modal untuk memenangi hati pengundi.

Cuma ada orang risau tindakan Trump akan backfire. Dak-dak TikTok ni bukan semua dak-dak liberal yang undi Democrat saja, pengundi Republican duk Red State pun ramai. Kang diorang ni bengang pergi undi Joe Biden naya juga Trump.

Tapi kat US dah ada banyak aplikasi yang boleh jadi pengganti kepada TikTok, macam Triller, Byte dan IG Reels. Tak tau lah kot-kot gelek tak pakai TikTok feel dia lain. So Trump tak terjejas lah kot.

Walaupun Trump & macai-macai US nampak macam over, tapi concern diorang legit.

Kesedaran orang Malaysia terhadap keselamatan siber masih rendah, apa-apa app cepat je download nak pakai nak kejar tren.

Ada masanya elok kita jadi skeptik & mengutamakan keselamatan peribadi & negara.


Saintis Temui Jalan Raya Di Dasar Lautan Pasifik?

Dalam bulan Mei 2022, sekumpulan pengkaji dari ekspedisi Ocean Exploration Trust menemui struktur aneh berupa jalan raya di dasar laut dari utara kepulauan Hawaii dengan kedalaman 3,000 meter. Struktur tersebut dinamakan dengan nama ‘Yellow Brick Road’ dan juga ‘The Road to Atlantis’ kerana rupanya seperti jalan susunan bata binaan manusia.

Benarkah penemuan dari saintis ini? Jika benar, adakah salama ini telah wujud tamadun lagenda seperti Atlantis di Lautan Pasifik? Jika bukan, mengapa struktur binaan manusia boleh berada di dasar laut?

Kawasan penemuan jalan raya itu ialah kawasan rabung Liliʻuokalani dalam kawasan konservasi marin Papahānaumokuākea atau Papahānaumokuākea Marine National Monument (PMNM). PMNM ialah salah satu kawasan konservasi marin terbesar yang merangkumi 3% dari seluruh dasar laut Bumi.

Mereka menggunakan perakam selam bernama Nautilus bagi meneroka dasar laut rebung tersebut dan merakam secara ‘live’ melalui laman web Youtube. Kemudian mereka menemui ‘jalan raya’ yang rupanya seakan-akan binaan manusia. Tonton video penemuan ‘Yellow Brick Road’ ini:

Walaupun struktur tersebut menarik perhatian pengkaji, namun bagi ahli geologi terutamanya yang mengkaji geologi dasar laut, pembentukan ‘jalan raya’ ini sebenarnya ialah pembentukan volkanik semula jadi. Jika melihat dengan teliti, bentuk bata itu hanyalah lapisan kering yang sebahagiannya ‘terkupas’ dari lantai dasar.

Menurut para ahli geologi, pembentukan garisan 90 darjah tepat di atas lantai dasar laut tersebut terhasil akibat tekanan pemanasan dan penyejukan yang kerap setelah lantai tersebut mengalami letusan banyak kali. Dengan tekanan berulang kali sebegini, lantai tersebut akan menghasilkan pelbagai bentuk persegi seperti ‘Yellow Brick Road’ ini.

Contoh lain membenarkan pembentukan volkanik semula jadi di dasar laut ialah penemuan pembentukan batu bernama “Devil’s Piles” oleh kumpulan pengkaji yang sama. Pembentukan batu ini dinamakan dengan pembentukan basalt column atau batu heksagonal memanjang. Pembentukan ini terjadi apabila batu volkanik yang panas menyejuk dengan cepat sehingga membentuk ‘tiang panjang’ ini.

Pembentukan basalt column ini juga wujud di tepi Sungai Balung, kota Tawau di Malaysia. Kita boleh pergi ke sungai tersebut dengan bantuan penduduk kampung Balung Cocos yang mahir mencari jalan ke destinasi tersebut.

Bagi mereka yang tidak percaya, mereka tetap kuatkan hujah mereka tentang kewujudan tamadun tersembunyi di dasar laut seperti tamadun Atlantis yang lagenda, walaupun rata-rata pembentukan batu di dasar laut sepanjang penerokaan oleh para saintis hanyalah pembentukan batu semula jadi saja.

RUJUKAN:

Cowie, Ashley. 12 May 2022. Hawaiian Drama Over ‘Yellow Brick Road’ Geology and Atlantis! Ancient Origins.

Cassella, Carly. 7 May 2022. Scientists Follow a ‘Yellow Brick Road’ in a Never-Before-Seen Spot of The Pacific Ocean. Science Alert.

Luʻuaeaahikiikekumu – Ancient Seamounts of Liliʻuokalani Ridge. https://nautiluslive.org/cruise/na138


Kekalahan Lu Bu Di Pertempuran Xia Pi

Sekitar tahun 197 ketika era Per4ng Tiga Kerajaan yang bakal meruntuhkan kegemilangan Dinasti Han telah memasuki fasa permulaan, Yuan Shao telah pun mengawal tiga wilayah di Ji, Qing dan Bing di utara Sungai Kuning, jadi dia menulis surat kepada Cao Cao dalam nada sombong.

Pada masa yang sama, Cao Cao baru saja dikalahkan oleh Zhang Xiu di dalam Pertempvran Wancheng, membaca surat sinikal Yuan Shao itu sudah tentu membuat Cao Cao bertambah marah. Namun dalam masa yang sama kelebihan memihak kepada Cao Cao kerana dia dianggap sebagai ‘hero’ yang telah menemui dan kononnya menyelamatkan Maharaja Xian yang sedang kepenatan melarikan diri di sebalik runtuhan kota Luoyang, lalu membawa Maharaja malang itu kembali ibu kota baharu di Xuchang.

Cao Cao merasa terancam dengan pengaruh Yuan Shao yang semakin meningkat di utara China dan mahu menyer4ng Yuan Shao, tetapi merasakan bahawa pasukannya masih tidak cukup kuat. Penasihat strategi Cao Cao, Guo Jia dan Xun Yu bertindak menilai situasi politik, geografi, dan berjaya menyenaraikan pelbagai kelebihan yang Cao Cao miliki berbanding Yuan Shao.

Mereka juga menasihati beliau untuk menggunakan peluang yang ada untuk menghapuskan Lu Bu yang sedang baru sahaja merampas kota Xiapi daripada Liu Bei secara tipu muslihat, kebetulan pula ketika itu Yuan Shao sedang berper4ng dengan Gongsun Zan, dan tidak mustahil Yuan Shao mungkin akan bersekutu dengan Lu Bu untuk menyer4ng Cao Cao di kemudian hari. Lantas Cao Cao kemudian membuat persediaan untuk kempen melawan Lu Bu. Di sini lah bermulanya per4ng yang sangat licik dikenali sebagai per4ng Xia Pi.

Pada tahun yang sama, Yuan Shu, salah seorang warlords yang juga merupakan sepupu kepada Yuan Shao telah melakukan kerja gila dengan mengisytiharkan diri sendiri sebagai maharaja baharu dan menghantar Han Yin sebagai utusan untuk bertemu Lu Bu, tujuannya adalah untuk mengikat hubungan melalui perkahwinan antara anaknya dan puteri Lu Bu, demi memupuk sebuah perikatan yang lebih kuat antara dia dan Lu Bu. Lu Bu pada mulanya bersetuju dengan cadangan itu dan menghantar anaknya mengikuti Han Yin kembali.

Walau bagaimanapun, Lu Bu masih menimbulkan dendam terhadap Yuan Shu kerana menyer4ngnya lima tahun sebelum itu, jadi dia berubah fikirannya selepas dinasihati pegawainya, Chen Gui. Lu Bu bertindak mengejar konvoi Han Yin dan merampas kembali anak perempuannya, Han Yin pula ditangkap, lalu dihantar ke Xuchang, di mana Han dibvnuh atas perintah Cao Cao. Cao Cao terus bersandiwara dengan melantik Lu Bu sebagai Jeneral Kiri dan secara peribadi menulis surat penghargaan untuk mengambil hati Lu Bu.

Lu Bu menghantar Chen Deng untuk bertemu dengan Cao Cao dan berterima kasih kepada Cao bagi pihaknya. Apabila Chen Deng bertemu dengan Cao Cao, Chen Deng telah menghasut Cao Cao dengan mendakwa bahawa Lu Bu seorang pahlawan yang berani tetapi tidak begitu cerdik, dan tidak boleh dipercayai, jadi Lu Bu harus dihapuskan secepat mungkin.

Cao Cao yang memang dari awal lagi telah masak dengan keperibadian Lu Bu itu pun bersetuju dengan pandangan Chen Deng. Chen Deng dilantik sebagai Pentadbir di Guangling dan dalam diam-diam dia diarahkan oleh Cao Cao untuk bertindak sebagai pengintip dalam pasukan Lu Bu.

Dalam situasi lain pula, Yuan Shu naik angin dan sangat marah dengan pengkhianatan Lu Bu, jadi dia menghantar jeneralnya Zhang Xun dan Qiao Rui untuk memimpin t3ntera bagj menyer4ng kota Xiapi dari tujuh arah dengan kerjasama kumpulan Perompak Gelombang Putih yang dipimpin oleh Han Xian dan Yang Feng. Lu Bu berada dalam keadaan yang tidak menyebelahinya, dengan hanya 3,000 4skar dan 400 kuda per4ng.

Dia bimbang jika dia tidak berjaya menahan kemaraan Yuan Shu, akhirnya dia menyalahkan Chen Gui kerana memberikan pandangan yang tidak membantu. Tetapi Chen Gui berpendapat bahawa Han Xian dan Yang Feng tidak setia kepada Yuan Shu, jadi dia menasihati Lu Bu untuk memujuk mereka untuk mengkhianati Yuan Shu. Ketika Lu Bu menyer4ng pasukan Yuan Shu, Han Xian dan Yang Feng akhirnya berpaling tadah dengan memihak kepada Lu Bu. T3ntera Yuan Shu ditewaskan dan Lu Bu mengejar mereka sehingga ke hujung selatan Sungai Huai.

Pengepungan Xiapi

Pada 198, Lu Bu memeterai perjanjian damai dengan Yuan Shu sekali lagi, dan menghantar jeneralnya Gao Shun untuk menyer4ng Liu Bei di Xiaopei. Cao Cao menghantar Xiahou Dun dengan t3ntera sebagai pasukan sokongan untuk Liu Bei, tetapi mereka masih dikalahkan oleh Gao Shun. Xiaopei jatuh ke tangan Lu Bu pada Oktober 198 dan Liu Bei berjaya melarikan diri, tetapi isteri-isterinya dijadikan tawanan.

Beberapa lama kemudian setelah sekian lama keadaan berada di dalam status quo, Cao Cao secara rasminya melancarkan kempen ket3nteraan nya terhadap Lu Bu. Apabila t3ntera Cao Cao tiba di Pengcheng (sekarang Xuzhou, Jiangsu), Chen Gong menggesa Lu Bu untuk menyer4ng Cao Cao terlebih dahulu kerana pasukan Cao Cao tentu nya kepenatan setelah ekspedisi panjang mereka dari ibu kota di Xuchang.

Lu Bu yang sangat dikenali sebagai seorang perwira yang bersikap kebudak-budakan itu bagaimanapun, berkeras untuk tinggal di Xiapi dan menunggu Cao Cao tiba sebelum menyer4ng, dia seolah-olah yakin dia mampu menggagalkan rancangan Cao Cao.

Sebulan kemudian, Cao Cao menakluki Pengcheng. Pada masa yang sama, Chen Deng yang hilang keyakinan terhadap Lu Bu turut berpaling tadah menyebelahi Cao Cao dan mengetuai angkatan t3ntera dari Guangling ke Xiapi. Lu Bu secara peribadi mengetuai pasukannya dan turut terlibat dalam pertempvran dengan musuh tetapi dikalahkan dan terpaksa berundur. Lu Bu kembali ke Xiapi dan hanya berada dalam posisi defensif sahaja. Beliau terus mempertahankan kota tanpa melancarkan sebarang ser4ngan.

Cao Cao menulis surat kepada Lu Bu, menjelaskan keadaan genting di saat terakhir ini dengan kata-kata ugutan yang menyebabkan Lu Bu menjadi takut dan berniat untuk menyerah kalah, tetapi Chen Gong berfirasat bahawa t3ntera Cao Cao benar-benar telah kepenatan dan angka k0rban tak kurang banyak juga, tak mungkin mereka mampu meneruskan pertempvran yang berpanjangan.

Chen Gong menasihatkan Lu Bu untuk menempatkan sebahagian daripada pasukannya di luar bandar dengan mendirikan pos pertahanan, manakala selebihnya akan tinggal bersamanya di dalamnya, supaya mereka dapat saling menyokong jika kedua-dua belah pihak diser4ng. Chen Gong juga berkata masa terbaik untuk bertempvr dengan pasukan Cao Cao adalah beberapa bulan kemudian setelah pasukan Cao Cao telah kehabisan sumber bekalan makanan.

Lu Bu bersetuju dengan rancangan itu dan menempatkan Chen Gong dan Gao Shun di dalam kota bagi mempertahankan Xiapi ketika dia menyertai pasukan pertahanan di luar kota. Bagaimanapun, isteri Lu Bu, Diao Chan mendakwa bahawa Chen Gong dan Gao Shun tidak dapat bekerjasama antara satu sama lain, ia menimbulkan masalah kerana Lu Bu tidak berada bersama mereka.

Diao Chan mula teringat kembali hubungan baik antara Chen Gong dan Cao Cao sebelum itu (Cheng Gong merupakan bekas sahabat seperjuangan Cao Cao) jadi dia berpersepsi bahawa Chen Gong boleh mengkhianati Lu Bu bila-bila masa sahaja berdasarkan layanan Cao Cao terhadap Chen Gong amat berbeza dengan layanan terhadap Lu Bu sepanjang pengepungan berlangsung sedangkan memang itu rancangan licik Cao Cao untuk memecah belahkan penasihat-penasihat Lu Bu. Diao Chan kemudian memberitahu pendapatnya kepada Lu Bu, lantas Lu Bu yang bodoh itu dengan serta merta menolak rancangan Chen Gong.

Lu Bu kemudian menghantar Wang Kai dan Xu Si untuk memohon pasukan bantuan dari Yuan Shu, tetapi Yuan Shu menolak apabila dia terkenang bagaimana bongkaknya Lu Bu menolak lamaran perkahwinan puteranya dahulu. Wang Kai dan Xu Si cuba memujuk Yuan Shu untuk menghantar bantuan, mendakwa bahawa Yuan Shu akan tinggal keseorangan jika Lu Bu dihapuskan.

Yuan Shu akhirnya mempertimbangkan untuk menghantar pasukan bantuan, tetapi bukan segera. Sementara itu, Lu Bu berpendapat bahawa Yuan Shu tidak mahu menolongnya kerana insiden lamaran perkahwinan itu, jadi dia secara peribadi cuba mengiring anaknya keluar daripada Xiapi untuk menghantarnya ke wilayah Yuan Shu. Walau bagaimanapun, Lu Bu bertembung dengan pasukan Cao Cao di luar kota dan tidak dapat keluar dari pengepungan itu, jadi dia terpaksa berpatah balik.

T3ntera Cao Cao mula kelelahan selepas gagal menawan Xiapi walaupun telah mengepungnya untuk waktu yang lama. Cao Cao berhasrat untuk menarik diri, tetapi penasihat strateginya, Xun You dan Guo Jia beranggapan bahawa pasukan Lu Bu sedang kehilangan moral selepas mengalami banyak kekalahan, jadi mereka menasihati Cao Cao untuk bersabar dan meneruskan kepungan.

Secara kebetulan pula para penasihat Lu Bu terlupa faktor cuaca, kebetulan pula waktu itu musim hujan bermula. Lantas, Cao Cao kemudian mengarahkan t3nteranya untuk mengorek terusan dari Sungai Yi dan Sungai Si bagi membanjiri kota kecil Xiapi. Lu Bu yang telah terper4ngkap dikelilingi air selama sebulan mula bersiap untuk menyerah kalah tetapi Chen Gong masih tidak berputus asa dan menghalang Lu Bu.

Dalam satu kejadian, salah seorang jeneral Lu Bu, Hou Cheng, mengarahkan seorang lelaki untuk membantunya menjaga 15 ekor kuda, tetapi lelaki tersebut melarikan diri dengan kuda-kuda itu dan merancang untuk menghadiahkan nya kepada Liu Bei.

Hou Cheng tanpa berlengah terus mengejar lelaki itu dan merampas kembali kuda itu. Para jeneral yang lain mengucapkan tahniah dan memberi pujian kepada Hou Cheng atas pencapaiannya dan Hou Cheng mengadakan satu jamuan dengan hidangan makanan dan wain lalu menjemput Lu Bu. Lu Bu yang sedang berserabut pada waktu itu memarahinya dengan berkata,

“Aku mengharamkan alkohol demi mempertahankan kota ini, dan sekarang kau menjamu aku dengan wain. Adakah kamu merancang untuk membuat aku mabuk dan kemudian mengkhianati aku?”

Hou Cheng sudah tidak senang duduk dan merasa takut, sehingga 7 Februari 199 dia berkomplot dengan Song Xian dan Wei Xu untuk menangkap Chen Gong dan Gao Shun sebelum berpaling tadah kepada Cao Cao.

Ketika Lu Bu mendengar berita tentang pembelotan Hou Cheng, dia merasakan bahawa dia sudah tiada harapan lagi. Dia membawa bersama saki baki pengikutnya yang setia ke Menara Gerbang Putih, salah seorang pengikut Lu Bu waktu itu ialah Zhang Liao, di mana dia terlihat pasukan Cao Cao sedang juga sedang mendekati mereka. Lu Bu kemudian berlutut di atas tanah dan mengarahkan Zhang Liao untuk membvnuhnya dan membawa kepalanya ke Cao Cao, tetapi Zhang Liao menolak. Lu Bu kemudian menyerah diri kepada Cao Cao sepenuhnya.

Terdapat pelbagai versi kemat!an Lu Bu. Menurut novel Hikayat Tiga Kerajaan, Lu Bu dihukum mat! dengan cara ditembak oleh skuad pemanah, melalui semakan silang rekod sejarah yang dipercayai berkaitan dengan tokoh yang sama, beliau dipercayai dihukum melalui kaedah pancung. Tetapi versi pertama lebih mudah untuk diterima.

Nama pertama yang muncul sebagai dihukum mat! adalah Gao Shun. Manakala Lu Bu bersama saki baki temannya termasuk Zhang Liao yang sedang diikat dibawa menghadap Cao Cao dan Liu Bei. Lu Bu kemudian tiba-tiba merayu Cao Cao supaya melonggarkan sedikit ikatannya yang terlalu ketat itu. Maka ini lah dia jawapan Cao Cao yang menjadi kata-kata inspirasi popular itu;

“Seekor harimau yang buas tidak boleh dilonggarkan ikatannya”

Lu Bu merupakan seorang pejuang yang tak takut mat! tetapi dia mudah lemah dengan wanita. Terutama sekali isterinya, apabila dia mengetahui Cao Cao tidak berhasrat untuk turut sama menghukum bvnuh isterinya, sebaliknya mahu dijadikan sebagai gundik, Lu Bu mula gelisah, kejantanannya mula hilang lalu dia pun merayu-rayu kepada Cao Cao supaya diampunkan dan nyawanya diselamatkan. Dia turut berjanji untuk berkhidmat kepada Cao Cao sekiranya Cao Cao memaafkan dia, namun belum sempat Cao Cao memberi jawapan, Liu Bei terus mencelah dengan dalil yang sangat logik untuk tidak membiarkan Lu Bu terus hidup;

“Sebelum ini kau memiliki dua orang ayah angkat iaitu Ding Yuan dan Dong Zhuo, apa yang berlaku pada mereka? bukankah kau mengkhianati dan membvnuh mereka?”

Cao Cao sememangnya seorang yang terkenal dengan sikap yang amat menghargai bakat pejuang handal seperti Lu Bu tetapi dia tidak mahu lagi mengambil risiko yang bakal menempah nasib yang sama menimpa Ding Yuan dan Dong Zhuo. Akhirnya Lu Bu dihukum mat! dengan ditembak oleh pasukan pemanah. Hanya Zhang Liao yang dimaafkan oleh Cao Cao kerana Cao Cao mengagumi sikap kesetiaan Zhang Liao kepada Lu Bu, bahkan Zhang Liao tidak merayu dilepaskan tetapi mahu hukuman mat! terhadap dirinya disegerakan.

Selepas dari peristiwa itu, Zhang Liao menjadi salah seorang panglima t3ntera Cao Cao yang paling berpengaruh. Manakala penasihat Lu Bu, Chen Gong pula turut sama berpegang pada prinsip seperti Zhang Liao, Cao Cao sebenarnya mahu memaafkan dia atas dasar mengenang persahabatan mereka sebelum itu kerana Chen Gonglah orang yang bertanggungjawab membantu Cao Cao melepaskan diri daripada menjadi tahanan Dong Zhuo semasa awal kebangkitannya dulu.

Tetapi Chen Gong berkeras untuk tidak mahu meneruskan hidup lagi dan meminta Cao Cao menghormat! keputusannya. Akhirnya Cao Cao menjatuhi hukuman mat! terhadap Chen Gong dengan berat hati.

Kemat!an Lu Bu selepas itu telah menyebabkan negeri-negeri yang berpecah belah pada era Dinasti Han itu semakin hilang keseimbangannya. Satu demi satu kerajaan-kerajaan kecil dihapuskan hingga lah tinggal tiga sahaja kerajaan dengan kuasa dominan berada di tangan Cao Cao kerana dia yang mengawal Maharaja Xian.

Maka sejak itu lah bermulanya kisah epik perebutan kuasa antara tiga kerajaan di mana hasil nya hanya dinikmat! sementara oleh legasi Cao Cao kerana tidak sampai pun tujuh keturunan generasi Cao-Wei memerintah, mereka digulingkan pula oleh keturunan Sima yang kemudiannya menubuhkan Dinasti Jin. (bukan Dinasti Jin kaum Jurchen tu ya).

Sesetengah berpendapat kisah dan watak Lu Bu hanyalah kisah fiksyen yang dicampur aduk dengan sejarah namun hasil penelitian melalui beberapa perbahasan di Quora.com mendapati kebanyakan ilmuan berpendapat sebaliknya kerana nama Lu Bu yang juga dicatitkan sebagai Feng Xian terdapat di dalam arkib sejarah China berjudul Yingxiong Ji atau Rekod Para Pahlawan sebagai seorang pahlawan pihak musuh yang paling didambakan oleh Cao Cao tetapi terpaksa dibvnuh demi kepentingan matlamat sejagat.


Kisah Yahudi Mengembalikan Sistem Tulisan Mereka Yang Hilang

Sistem tulisan dan bahasa Hebrew dah pupus sebelum Negara Haram Israel ditubuhkan pada 1948. Jauh sebelum itu, orang-orang Yahudi nak belajar Kitab mereka, kena rujuk Septuagint yang telah di terjemah ke dalam bahasa Latin atau yang diterjemahkan ke dalam Bahasa Aramaik sebab dah tak aae siapa boleh faham bahasa asal Yahudi tersebut. Para Rabbi hanya memahami sebahagian sahaja bahasa Hebrew dan tidak lagi menjadi bahasa pertuturan dalam kalangan bangsa Yahudi.

Semua berkenaan Hebrew telah pupus semasa era Byzantine. Namun begitu, ia dibangunkan semula pada zaman Uthmaniyyah yang lebih bertoleransi dengan Yahudi. Ya, Kerajaan Islam bantu Yahudi membangunkan kembali bahasa Hebrew. Sejak kurun ke-16M, Uthmaniyyah banyak bantu Yahudi bangkitkan kembali Bahasa dan Tulisan Hebrew termasuklah terjemahkan terma-terma Arab kepada Bahasa Yahudi (Kamus Arab-Hebrew). Uthmaniyyah juga membenarkan Kelompok Yahudi kembali ke Palestin untuk membina penempatan dan beribadat di Tembok Barat yang menjadi tempat suci mereka.

Sekitar 1880, baharulah bahasa dan sistem tulisan Hebrew menjadi Lingua Franca bagi kaum Yahudi di Palestin dan seluruh Asia Barat dan Eropah. Kesungguhan mereka membangkitkan sistem tulisan tersebut menyebabkan self-esteem Yahudi bertambah kuat sehingga dilihat rasis di Jerman dan Rusia sehingga membawa kepada peristiwa Genosid oleh Nazi pada perang dunia kedua.

Kebangkitan identiti bahasa dan sistem tulisan ni sangat power sehingga sekarang, Yahudi walaupun tak ramai, mereka telah menjadi pemain ekonomi utama dunia. Selain Yahudi, bangsa lain yang maju atau menjadi Penakluk Agung setelah bangkitkan sistem tulisan mereka tersendiri ialah Mongol, Manchu, Hangui, China, Roman, India dan Turki.

Turki Adaptasi tulisan skrip Arab dan gunapakai ia sebagai Lingua franca di seluruh Anatolia, Timur Dekat dan Asia Tengah menyebabkan penyebaran Islam di Zaman Turki Uthmaniah semakin berkembang sehingga menyebabkan Bangsa Turki lain yang gasar seperti Uyghur tertarik untuk memeluk Islam.

Di negara antah-berantah, nak bangkitkan kembali penggunaan tulisan jawi pun dapat tentangan sampai mendesak menterinya letak jawatan. Apa yang mereka takutkan sangat ek? Padahal dalam kocek penuh pitih bercacahkan tulisan jawi?


Lima Penemuan Arkeologi Mesir Paling Menggegar Dunia

Jika disebut tentang penemuan-penemuan arkeologi, tiada negara yang boleh menandingi negara Mesir. Mesir menyimpan khazanah sejarah yang amat besar, melibatkan banyak penemuan penting lagi misteri; bermula daripada Batu Rosetta, hingga ke Lembah Raja-Raja, hingga ke piramid-piramid gergasi di Giza. Makam-makam yang berlimpahan dengan harta karun dari zaman silam serta pelbagai jenis kuil yang menarik menjadi bukti kekayaan tamadun Mesir purba.

Walaupun kita masih belum menemukan keajaiban dunia yang lain kecuali Piramid Giza, ahli-ahli arkeologi terus berupaya menjumpai banyak artifak purba dan tapak arkeologi penting yang usianya melangkaui Zaman Pertengahan. Penemuan lama dan penemuan baru ini mengisyaratkan kepada kita bahawa Mesir masih menyimpan banyak khazanah sejarah. Justeru, kami berhasrat mahu mengedepankan beberapa penemuan mengagumkan dari tamadun agung ini.

MAKAM TUTANKHAMUN

Tanpa dapat dinafikan, Makam Tutankhamun merupakan ‘perigi’ yang menyimpan khazanah purba. Ia ditemui pada tahun 1922 oleh Howard Carter dan pasukan arkeologinya. Sehingga ke hari ini, makam tersebut masih memegang status sebagai khazanah sejarah paling masyhur yang pernah dijumpai dari Mesir purba. Antara harta karun yang ditemui dalam makam ini adalah topeng misteri milik firaun Tutankhamun, firaun yang era pemerintahannya komited dalam menyebarkan agama politheisme dalam kalangan rakyat. Artifak-artifak yang dijumpai dalam makam Tutankhamun ini berupaya memberikan maklumat tambahan terhadap kebudayaan, agama, hasil seni dan bahkan teknologi pada zaman beliau.

BATU ROSETTA

Ditemui pada tahun 1799, Batu Rosetta merupakan sebuah artifak purba yang usianya boleh dijejak kembali pada era Firaun Ptolemy V, firaun yang mula memerintah pada usia yang sangat muda. Pada batu tersebut terukir satu pengisytiharan penyerahan mahkota kepada Ptolemy V yang ketika itu baru sahaja berusia 13 tahun. Tambah menarik, titah pengisytiharan ini ditulis dalam tiga bahasa berbeza dan ianya dihasilkan oleh sebuah majlis kependetaan yang bertanggungjawab menjaga undang-undang kerajaan.

Sebagai maklumat tambahan, penterjemahan hieroglif Mesir berlaku pada kurun ke-19, di mana petunjuk-petunjuk yang terkandung dalam Batu Rosetta banyak membantu dalam usaha tersebut, Pada waktu itu, tidak ramai orang Mesir yang mampu membaca tulisan hieroglif purba. Justeru, kehadiran Batu Rosetta memberikan banyak kepingan maklumat yang hilang sekaligus mendorong kepada selesainya pelbagai teka-teki yang menyelubungi tamadun Mesir purba, termasuklah ‘Teka-Teki Sphinx’. Mungkin boleh dikatakan bahawa tanpa Batu Rosetta, penterjemahan penuh hieroglif Mesir bakal mengambil masa yang lebih lama.

PAPIRUS OXYRHYNCHUS

Dalam tempoh sebelas tahun bermula dari tahun 1896, lebih setengah juta lembaran papirus ditemui di celah-celah runtuhan Oxyrhynchus dijumpai oleh dua orang ahli arkeologi terkemuka, iaitu Arthur Hunt dan Bernard Grenfell. Penyelidikan lanjut yang dijalankan ke atas papirus-papirus berkenaan mendedahkan bahawa bahan penulisan tersebut mula diperkenalkan sekitar 1800 tahun lalu. Dipercayai bahawa cuaca kering di bandar Oxyrhynchus merupakan faktor yang menyumbang kepada daya tahan papirus-papirus berkenaan. Dokumen-dokumen rasmi yang telah ditranskrip dan dihimpun dari Oxyrhynchus setakat ini meliputi:

Maklumat-maklumat kecil sebegini menyumbang kepada pengetahuan lanjut tentang kehidupan seharian masyarakat Mesir di zaman purba.

BARANG KEMAS METEORIK

Berusia dari tahun 3200SM, Barang Kemas Meteorik ditemui pada tahun 1911 dari dua buah makam berbeza yang bertempat di sebuah tanah perkuburan yang sama. Manik-manik logam yang diperakui sebagai artifak besi terua di bumi ini diperbuat daripada logam meteorit yang dipalu sehingga kecil. Manik-manik ini secara umumnya digunakan bagi menghasilkan rantai leher, bersama bahan-bahan lain seperti emas dan batu akik.

WABAK CYPRIA

Penemuan yang mengerikan ini dijumpai sekitar masa yang sama kota agung Luxor diekskavasi. Kejadian ini berlaku pada tahun 1997 hingga 2012 di sebuah tapak pengebumian yang berlokasi di Thebes. ‘Wabak Cypria’ merupakan nama yang diberikan kepada sebuah pandemik, mungkin melibatkan penyakit cacar, yang menyerang Empayar Rom pada tahun 250M dan berlanjutan sehingga era Krisis Kurun Ketiga.

Menurut ujian yang dijalankan ke atas tembikar-tembikar yang ada, kompleks ini didapati dibina semasa Empayar Rom diserang wabak misteri tersebut, yang meragut nyawa seramai 5000 orang di Rom. Menukil kata-kata Pontius dari Carthage, wabak yang mengerikan ini membawa kemusnahan yang besar dan ia menyerang hampir setiap rumah. Penemuan wabak ini adalah asas yang mendorong kepada kajian-kajian lanjut berkenaan penyakit demam berdarah seperti Ebola sekaligus menyumbang kepada bidang perubatan dunia.

Kesemua penemuan yang disebutkan di atas ini memberi impak yang besar pada dunia, di samping menyumbang dan memajukan bidang pendidikan dan keilmuan masyarakat moden.

TERJEMAHAN:

Kaya Johnson. (1 November 2017). 5 Important Egyptian Archaeological Discoveries that Provided Leaps in Our Knowledge of the Past. Ancient Origins.
https://www.ancient-origins.net/artifacts-other-artifacts/5-important-egyptian-archaeological-discoveries-provided-leaps-our-021691


Animasi Upin Ipin: Benarkah Sebuah Ancaman Tidak Bersenjata?

Siapa tidak mengenali dua tunjang utama dalam siri animasi terkenal Upin Ipin yang sudah menemui penonton hampir 12 musim di TV9 (kini bersiaran di Astro). Siri animasi popular ini bukan sahaja memikat hati rakyat Malaysia, malahan sambutannya jauh lebih luar biasa di Indonesia. Penerimaan masyarakat Indonesia merupakan salah satu platform terbaik bagi animasi tempatan untuk mengembangkan lagi karya anak seni diperingkat lebih tinggi.

Penulis gemar membaca pandangan mereka sendiri tentang kritikan Upin Ipin terutama sekali penerimaan masyarakat di sana terhadap penayangannya. Hampir keseluruhan memuji dan mendukung tinggi animasi tersebut yang dianggap sangat mendekati kehidupan sosio masyarakat dengan mengambil latar belakang kampung sebagai lokasi utamanya.

Bagi penulis pula, sebenarnya bukanlah sesuatu pekara yang mudah untuk drama-drama mahupun terbitan Malaysia menembusi pasaran ke sana. Berbanding penerimaan masyarakat kita yang jauh lebih terbuka. Dan apabila siri animasi Upin Ipin ini berjaya mendapat tempat di hati masyarakat Indonesia hal ini merupakan satu pencapaian yang membanggakan.

Walaubagaimanapun, benarkah animasi Upin Ipin memberi satu ancaman tidak bersenjata kepada rakyat Indonesia? Baru-baru ini, penulis ada membaca beberapa penulisan blog dan artikel daripada negara seberang mengenai pengaruh besar animasi tersebut yang memberi kesan psikologi kepada kanak-kanak di sana. Seperti di ketahui, tayangan animasi tersebut menggunakan bahasa Melayu sebagai dialek percakapan meskipun tayangannya di kaca televisyen Indonesia.

Penerimaan masyarakat di seberang sana yang tinggi, sedikit sebanyak menimbulkan kebimbangan terutamanya penularan bahasa Melayu di kalangan anak-anak Indonesia. Di tambah pula, tayangannya tiga kali sehari dan setiap episod ditayang secara berulang-ulang sehingga mempengaruhi kanak-kanak di sana untuk bertutur menggunakan loghat bahasa Melayu walaupun tidak secara keseluruhan.

Antara perkataan-perkataan yang dituturkan seperti tak nak, takde pun, iye ke, takde je. Malahan berdasarkan pemerhatian, kebanyakan anak-anak Indonesia yang bersekolah SD iaitu sekolah dasar (di Malaysia dikenali sebagai sekolah rendah) sentiasa bertutur ala-ala gaya Upin Ipin dan penularan bahasa Melayu ini sebenarnya mengugat penggunaan bahasa Indonesia yang dianggap sebagai bahasa nasional.

Sifat kanak-kanak yang suka meniru dengan apa yang mereka melihat merupakan faktor mengapa pengaruh Upin Ipin memberi kesan yang besar terhadap psikologi kanak-kanak. Namun, benarkah penayangan Upin Ipin memberi sebuah ancaman kepada Indonesia? Bagi penulis, ancaman itu bergantung kepada anggapan individu itu sendiri dalam mengekang masalah yang dicipta. Penulis percaya, media merupakan sebuah alat komunikasi yang efektif dalam menyediakan info mahupun hiburan dari semasa ke semasa. Dan jika dilihat dari sudut positif, penularan Bahasa Melayu ini adalah satu kaedah yang berkesan kepada anak-anak untuk mengenali aneka ragam dan kepelbagaian bahasa serantau. Selain mempelajari tentang budaya di negeri tetangganya yang tidak jauh berbeza dengan Indonesia meskipun wujud perbezaan antara kedua-duanya.

Selain di anggap memberi ‘ancaman’ terhadap penularan bahasa Melayu, animasi tersebut dianggap mengancam budaya mereka. Sebenarnya isu dan pertelingkahan ‘budaya serumpun’ ini sukar untuk dipatahkan kerana pemahaman tentang konsep budaya antara setiap persepktif masyarakat adalah berlainan. Tambahan pula, iadipisahkan oleh dua buah negara yang ber ‘identiti’ negara berbeza, iaitu secara amnya berdasarkan kebudayaan kaum dan bangsa tanpa dibataskan sempadan politik kini. Kurangnya pemahaman mengenai konsep budaya ini menyebabkan segelintir penulisan dari seberang yang menganggap episod Upin Ipin iaitu ‘Rasa Sayang Hey’ merupakan satu alat ancaman kerana Malaysia dilihat seperti mem’promosi’ budaya mereka tanpa izin.

Mereka juga percaya, episod Rasa Sayang Hey yang diudarakan pada musim keempat itu, merupakan sebuah alat propaganda yang dilakukan oleh Malaysia untuk mengakui hak cipta tersebut berasal dari sini. Sebuah petikan yang dipetik dari Ahmad Mujahid Ramli iaitu seorang Direktor Jeneral Hak Kekayaan Intelektual ada mengatakan;

‘…untuk penggunaan lagu daerah, khususnya untuk tayangan komersil, semestinya mereka sudah minta izin ya sama pemerintah Indonesia. Atau mungkin mereka sudah membuat perjanjian dengan pencipta lagu kita tidak tahu…’

Kenyataan ini sebenarnya ‘agak tidak masuk akal’ bagi pandangan penulis sendiri. Bagaimana budaya yang sudah lama berkembang boleh wujudnya satu bentuk istilah hak permilikan bagi sesebuah negara. Sedangkan, sebelum Perjanjian Inggeris Belanda dilaksanakan pada tahun 1824, masyarakat ketika itu bebas berpindah randah tanpa mengambil batasan politik moden seperti hari ini. Justeru itu, secara tidak langsung penyebaran sesebuah budaya itu akan berlaku dan mewujudkan kesakmaan budaya yang sama.

Bukan sahaja episod Rasa Sayang Hey yang dianggap memberi ancaman, namun beberapa episod lain seperti adegan Tok Dalang memainkan wayang kulit juga antara episod yang mendatangkan kerisauan mereka. Kebimbangan terhadap isu ancaman budaya ini bukan sahaja mendatangkan satu kesan tidak munasabah, tetapi bagi penulis sendiri, kemunculan wayang kulit ini terutamanya di Tanah Melayu (kini dikenali Malaysia) telah muncul sebelum tahun 1824 lagi dan pengaruh seni tersebut sudah bertapak di Kelantan. Oleh itu walaupun Indonesia dan Malaysia berkongsi budaya yang sama, masih wujud perbezaan di antara kesenian kedua-duanya.

Justeru itu, secara kesimpulannya penulisan ini tidak menghukum keseluruhan masyarakat Indonesia dengan menganggap mereka terancam melalui penyiaran animasi Upin Ipin. Sebaliknya penulis akui, nilai patriotism rakyat Indonesia sebenarnya jauh lebih tinggi dan ekoran dari itu rasa kecintaan terhadap tanah air menyebabkan wujudnya sentimen yang mendatangkan kerisauan terutamanya melibatkan isu-isu budaya dan penularan pengaruh terhadap kanak-kanak di sana. Walaubagaimanapun, hal tersebut tidak bermakna Malaysia tidak boleh aplikasikan budaya nusantara, kerana kebudayaan yang wujud ini memiliki hak bersama dan tidak seharusnya dijadikan pemilikan bagi sesebuah negara. Begitu juga dengan penularan bahasa, yang sememangnya tiada isu perlu diwujudkan kerana ianya bukanlah sebuah permasalahan besar.

Rujukan:

Anon. Pakai Lagu Rasa Sayange Tanpa Izin, Malaysia Langgar UU Hak Intelektual. Repbulika.Co.

Amril Amrullah. 2017. Jurnal: Pengaruh Tayangan Upin dan Ipin terhadap Penggunaan Bahasa Melayu Murid SDN 001 Sambutan        Samarinda. EJournal Ilmu Komunikasi.

Asyikin Mat Hayin. ‘Televisyen’ zaman silam. Harian Metro. 23 Mei 2018.


Lucy: Spesis Homo Pertama Di Dunia?

Pernah tonton tak wayang berjudul Lucy (2014)? Kalau pernah tonton, ingat tak babak Lucy yang hampir mencapai keupayaan otak sebanyak 100% bertemu dengan seorang individu berupa monyet di tasik berlopak? Individu itu juga namanya Lucy, namun Lucy ini terkenal dalam dunia fosil spesis Homo. Mengapa individu Homo ini begitu terkenal? Apakah keistimewaan makhluk bernama Lucy ini?

Pertama sekali, kita perlu mengetahui sejarah penemuan Lucy ini. Lucy pertama kali ditemui pada 24 November 1974 oleh kumpulan penyelidikan yang terdiri dari pemburu fosil, ahli geologi, ahli paleoanthropologi (mengkaji fosil spesis Homo), dan pelajar dari AS yang diketuai oleh professor bernama Dr. Donald Johanson.

Lokasi fosil Lucy ditemui ialah di Hadar, Ethiopia, lebih tepat di tapak bernama Afar Locality 288 (A.L. 288). Pada mulanya Johanson sendiri menemui kepingan fosil tulang lutut Lucy semasa mengkaji pembentukan geologi dan penemuan fosil di lapisan tanah berusia 3.2 juta tahun dulu di Hadar pada tahun 1973. Pada tahun seterusnya, Johanson terus membawa pasukannya mencari saki-baki rangka Lucy.

Akhirnya, mereka menemui beberapa fosil tulang berkait seperti tengkorak, rusuk, rahang, humerus, pelvis, paha, dan kaki. Fosil tersebut diberi nama ‘Lucy’ kerana kebetulan pasukan Johanson melayan lagu ‘Lucy in the Sky with Diamonds’ nyanyian kumpulan The Beatles. Secara tak lansung, mereka namakan fosil itu dengan nama Lucy.

Tetapi, Lucy kan nama wanita. Jadi fosil itu mestilah rangka wanita kan? Bagaimana juka rangka tersebut ialah berjantina lelaki? Bukankah nampak aneh jika namakan rangka lelaki dengan nama wanita?

Sebenarnya, Johanson telah andaikan bahawa fosil rangka itu ialah rangka wanita kerana kepakaran beliau sendiri memerhati rangka spesis Homo sepanjang kerjayanya. Spesis Homo jantan biasanya bertubuh besar dari wanita, maka saiz tulangnya lebih besar. Melihat fosil Lucy, kesemua rangkanya bersaiz kecil berbanding saiz spesis Homo jantan lain. Dari sinilah Johanson mengandaikan Lucy ialah berjantina wanita.

Tambahan lagi, mereka mengukur tulang femur dari rangka Lucy walaupun hujung tulang itu telah hancur. Setelah mengukur, pasukan Johanson andaikan bahawa tinggi Lucy ialah sekitar 104 hingga 106 sentimeter. Kemungkinan spesis Lucy yang jantan mempunyai ketinggian 150 sentimeter.

Rangka Lucy yang kecil tidak semestinya Lucy berada dalam fasa kanak-kanak atau remaja. Memang inilah saiz rangka dewasa Lucy. Kedewasaan Lucy dibuktikan dari keadaan fosil gigi dan tulang. Lucy mempunyai gigi geraham ketiga atau dikenali dengan nama ‘wisdom teeth’.

Gigi geraham ini sebenarnya bukti kumpulan primat mencapai kedewasaan. Biologi tubuh manusia atau spesis Homo Sapiens mencapai fasa dewasa dengan mempunyai gigi geraham ketiga pada usia 18 tahun. Manakala spesis chimpanzi pula ‘wisdom teeth’ akan mereput pada usia 11 dan 13 tahun. Dari perbandingan ini, berkemungkinan usia Lucy ialah sekitar 12 dan 18 tahun ketika meninggal dunia. Tambahan pula, kewujudan tulang pinggul dan tulang anggota yang matang menunjukkan Lucy sememangnya dalam fasa dewasa.

Berkenaan spesis apakah Lucy ini, pada awal penemuan pasukan Johanson tidak mengetahui lagi spesis Homo Lucy ini namun mereka mengetahui Lucy mempunyai ciri berdiri dengan dua kaki, berbeza dengan spesis monyet dan beruk. Beberapa tahun kemudian, Johanson temui beratus spesimen fosil rangka seperti Lucy di lokasi yang sama. Kesemua fosil ini dikaji lebih mendalam. Kemudian, pasukan ini bersepakat bahawa Lucy ialah spesis Homo yang baru, diberi nama saintifik iaitu Australopithecus afarensis pada tahun 1978.

Baiklah, berbalik kepada persoalan utama. Mengapa Lucy begitu popular? Sebenarnya, banyak sebab mengapa Lucy dilayan sebegitu rupa. Bagi orang Ethiopia, Lucy adalah ‘ikon negara’ mereka. Ramai orang Afrika percaya bahawa Lucy ialah nenek moyang sebenar mereka dan tempat tinggal Lucy dianggap sebagai kelahiran tamadun manusia.

Orang Ethiopia menamakan Lucy dengan nama ‘Dinkinesh’ yang bermaksud ‘kamu mengagumkan’, manakala orang wilayah Afar memanggil Lucy dengan nama ‘Heelomali’ yang bermaksud ‘dia istimewa’. Lihat nama saja kita mengetahui bahawa orang Afrika begitu menyanjungi Lucy.

Dalam dunia paleoanthropologi, Lucy adalah satu-satunya fosil rangka tertua dunia yang sempurna dan spesis Homo pertama yang mampu berdiri dengan dua kaki. Maka, bagi pengkaji Lucy ialah ‘moyang’ kepada kelahiran spesis Homo yang pelbagai.

Jika Lucy ialah ‘moyang’ kepada kesemua spesis Homo yang telah direkodkan bersama spesis Homo Sapiens, adakah spesis Lucy penghubung atau ‘missing link’ antara kumpulan primat dan kumpulan Homo? Bagi Johanson, saintis tidak lagi memakai ungkapan ‘missing link’ kerana seiring dengan penemuan fosil spesis kuno, saintis percaya bahawa evolusi flora dan fauna bersifat berterusan dan tidak ada setiap pemula kepada spesis baru. Ungkapan ‘missing link’ hanya mematikan ciri evolusi tersebut jika percaya spesis ‘missing link’ sebagai pemula evolusi spesis baru dari spesis kuno.

Tuntasnya, spesis Australopithecus afarensis hanyalah spesis Homo terawal yang mempunyai ciri berdiri dengan dua kaki, bukanlah pencetus kepada kelahiran spesis Homo baru seperti ramai dakwakan. Lucy hanyalah wanita Homo yang bernasib baik diagungkan oleh warga Afrika kini dan para saintis.

RUJUKAN:

Caitlin M. Schrein. (2015). Lucy: A marvelous specimen. The Nature Education.


9 Cara Orang Zaman Purba Kawal Kelahiran

Bagi kebanyakan orang, frasa kawalan kelahiran tidak menggambarkan imej secara mental dalam penggunaan herba, bersin ataupun najis buaya. Namun, wanita dan lelaki dalam kebudayaan purba telah menggunakan pelbagai kaedah pelik bagi mencegah kehamilan, dengan tahap kejayaan yang berbeza (juga kebersihan). Di sini, terdapat sembilan bentuk bagi kawalan kelahiran yang digunakan dalam dunia purba, dari Greece hinggalah ke China.

1. AKASIA DAN MADUBermula pada sekitar abad ke-16 sebelum Masehi, wanita Mesir dan Mesopotamia telah menyenaraikan kegunaan daripada akasia (sejenis pokok) dalam usaha pencegahan kehamilan mereka. Wanita-wanita ini mencampurkan buah akasia yang belum masak bersama madu dan kurma kisar. Mereka merendam sehelai kain atau  bahan fiber tumbuhan lain ke dalam pes tersebut dan memasukkannya ke dalam vagina mereka, seperti tampon. Kaedah kawalan kelahiran ini jauh lebih efektif daripada apa yang anda fikirkan: Gam daripada akasia akan ditapaikan menjadi asid laktik, yang mana bertindak sebagai spermicide.

2. SILPHIUMOrang Mino, Mesir, Roman dan Greek purba sangat menyukai silphium. Mereka menggunakan tumbuhan seperti adas (jintan hitam) bagi melegakan perut kembung, memperasakan makanan mereka, mewangikan badan mereka dan mencegah kehamilan.Selama enam abad, para wanita telah meminum biji tumbuhan yang berbentuk hati ini sebagai jus sebanyak sekali dalam masa sebulan bagi mencegah kehamilan secara semulajadi. Kaum wanita juga meletakkan bulu yang direndam di dalam jus tumbuhan tersebut dan dimasukkan ke dalam vagina bagi mencegah kehamilan.Silphium (yang juga dipanggil sebagai laserwort) memiliki nilai yang tinggi dan penting kepada ekonomi perdagangan Mediterranean purba. Masyarakat Cyrenian pula meletakkan imej biji silphium pada matawang mereka.Para cendekiawan tidak mengetahui bagaimana silphium ini bertindak atau sejauh mana ia efektif sebagai pencegah kehamilan – satu kajian pada 1985 telah menemui bahawa ekstrak yang dikatakan mempunyai kaitan dengan silphium telah mencegah kehamilan dalam tikus apabila diberikan secara oral, namun dos yang sama didapati tidak efektif terhadap hamster – tetapi tumbuhan pencegah kehamilan itu mungkin telah menyumbang kepada kadar kelahiran yang rendah di Rom. Para petani purba tidak dapat menanam silphium– ia hanya tumbuh berhampiran Cyrene, iaitu Afrika Utara pada hari ini – dan tumbuhan itu telah pupus di antara abad pertama dan kedua Masehi.

3. BERSINSoranus, seorang pakar sakit puan Greek yang merawat kaum wanita pada zaman Rom purba, telah menulis bahawa apabila seseorang lelaki berejakulasi, pasangan wanitanya “harus menahan nafas dan menjauhkan diri sedikit, bagi mengelakkan benih terlontar jauh ke dalam bahagian uterus. Lalu bangun serta-merta dan sambil duduk mencangkung, dia perlu mencetuskan rasa bersin dan mengesat keseluruhan vaginanya”. Walaupun Soranus tidak memberikan penjelasan lanjut tentang bagaimana caranya untuk mencetuskan bersin, cadangannya secara asas bermaksud untuk mengeluarkan air mani itu daripada badan wanita.

4. PLUMBUM CECAIR DAN MERKURIBagi mengurangkan kesuburan, wanita Cina purba (kebiasaannya pelacur atau gundik maharaja atau ahli dalam parti pemerintah) meminum plumbum, merkuri, dan arsenik dan kemungkinan ketiga-tiganya dicampurkan bersama. Meskipun terdapat potensi bagi kesan sampingan yang serius, daripada kegagalan ginjal kepada kerosakan otak yang membawa maut, wanita-wanita ini hanya mempunyai matlamat untuk meminum bahan-bahan berbahaya ini secukupnya bagi mengelakkan kehamilan, namun bukan untuk meracun diri. Sebahagian wanita Greek purba turut terbabit dalam trend plumbum cecair, sehingga menjejaskan kesihatan mereka.

5. NAJIS BUAYAWanita Mesir purba (kira-kira 1800 sebelum Masehi) telah menggunakan bahan pelik – najis buaya – bagi mencegah kehamilan. Setelah mencampurkan najis reptilia tersebut bersama doh yang telah ditapai, para wanita itu akan menaburkan ramuan ke dalam vulva mereka atau di dalam vagina mereka bagi menghalang sperma daripada sampai ke bahagian uterus.Masyarakat purba di India dan Tumr Tengah yang lain pula menggunakan najis gajah dalam bentuk yang sama untuk kawalan kelahiran. Lupakan sejenak tentang keadaan tidak bersih untuk memasukkan najis haiwan ke dalam badan seseorang, sejauh mana kaedah efektif masih tidak diketahui. Sebahagian penyelidik berpendapat bahawa keadaan alkali dalam najis boleh membunuh sperma, manakala penyelidik lain menyatakan bahawa dengan meningkatkan tahap keasidan semulajadi pH vagina sebenarnya menjadikan peluang kehamilan lebih tinggi, seperti mana keadaan alkali yang tinggi bermanfaat untuk sperma. Tidak mengejutkan, sukar untuk mencari orang yang sanggup untuk menguji hipotesis ini.

6. MINYAK ZAITUNMenurut Soranus, wanita Greek dan Roman yang tidak mahu mengandung perlu menyapukan salap daripada minyak zaitun tua pada bahagian bukaan uterus (serviks). Soranus tidak begitu bertegas dalam resepi untuk membuat spermicide primitif ini, mencadangkan bahawa wanita boleh menggunakan minyak zaitun, madu, resin pokok cedar atau jus pohon balsam, bersama atau tanpa plumbum putih.Beliau berkemungkinan besar belajar mengenai kaedah pencegahan kehamilan minyak zaitun daripada Aristotle, yang turut menyokong bahawa wanita yang meletakkan minyak zaitun atau minyak cedar ke dalam vagina adalah untuk melambatkan perjalanan sperma.

7. MINYAK SAPI DAN GARAMPara wanita telah menggunakan apa jua bahan yang senang diperoleh oleh mereka, dan wanita India purba pada abad pertama Masehi telah memasukkan kapas yang dicelupkan ke dalam campuran minyak sapi (mentega jernih), madu dan/atau benih pokok ke dalam vagina mereka. Mereka turut menggunakan garam batu sebagai spermicide, yang mana bunyinya sangat tidak menyelesakan, namun wanita ini berkemungkinan telah mengisar garam menjadi butiran lebih kecil dan kepingan yang kurang tajam.

8. BERI JUNIPERDilahirkan di Asia Minor (Turki moden) pada abad pertama Masehi, Pedanius Dioscorides adalah seorang ahli perubatan yang telah menulis mengenai herba bagi kegunaan perubatan. Dalam De Materia Medica, beliau telah mencadangkan kepada lelaki dan wanita untuk menghancurkan buah beri juniper dan menyapukannya pada bahagian genital mereka. walaupun kekuatan kaedah pencegah kehamilan menggunakan beri juniper ini masih diperdebatkan. Buah beri berkemungkinan boleh mengganggu kehamilan dengan mengurangkan kebarangkalian persenyawaan.

9. DELIMABagi mencuba salah satu daripada kaedah pencegah kehamilan Soranus, anda harus mempunyai sebiji buah delima. Berdasarkan pakar sakit puan Greek itu, wanita perlu mengisar bahagian dalam kulit delima, mencampurkan air dan menyapukannya pada vagina mereka.Bagi menjadikan kaedah pencegahan kehamilan ini lebih kompleks, Soranus menawarkan resepi alternatif buah delima, seperti dua bahagian kulit delima kepada satu bahagian puru oak (suatu ketumbuhan besar pada pokok disebabkan oleh sejenis serangga) dan bahagian yang sama kulit delima dengan minyak ros serta gam. Selepas memasukkan delima itu, wanita “perlu sentiasa diikuti dengan minuman air madu”. Bunyinya seperti rancangan yang bagus, Soranus. RUJUKAN:Suzanne Raga. (28 Julai 2016). 9 Forms of Birth Control Used in the Ancient World. Mental Floss.http://mentalfloss.com/article/83685/9-forms-birth-control-used-ancient-world


Rumusan Inkues Adib – Hari Kelima (15/2/2019)

1. 2 Orang lagi saksi dipanggil dalam sesi Inkues Allahyarham Adib 15 haribulan lalu di Mahkahmah Shah Alam.

2. Mereka adalah terdiri daripada:

Saksi 8 (Saksi Awam) – S Suresh, 33, kontraktor.

Saksi 9 (Saksi Awam) – Narresh Rajandran, 30 tahun, Teknikal Kru.

3. Saksi 8 ditendang ketika terjatuh di atas kaki Adib.

Saksi 8 memaklumkan kepada Mahkamah Koroner hari ini bahawa
dia ditendang ketika terjatuh ke atas seorang anggota bomba yang bersandar
kepada ‘bumper’ sebuah kereta.

Saksi 8 berkata ketika itu dia sedang menuju ke parkir
motosikalnya di Jalan Usaha selepas Fire Rescue Tender (FRT) keluar dari lokasi
dan beliau ternampak sekumpulan individu yang berkumpul di tepi bahu jalan dan
ada seorang lelaki sedang bersandar pada kenderaan dengan kaki melurus.

“Saya nampak ada dalam 20 hingga 30 orang berkumpul
dekat tepi jalan, saya dengar mereka menjerit banyak kali dalam bahasa Tamil,
‘JANGAN PUKUL! ‘.

“Dalam keadaan orang berkumpul itu ada yang cuba pukul
(anggota bomba) dan ada yang menghalang,” katanya.

“Saya pergi ke sana lagi dekat untuk melihat sehingga
di depan saya nampak ada seorang bersandar (Adib), keadaan orang disitu
bertolak-tolakkan dan ada orang tolak saya sehingga terjatuh di atas kaki
lelaki itu.

“Masa itu baru saya sedar dia anggota bomba berdasarkan
seluar uniform yang dipakai, kemudian saya perasan ada orang sepak saya dekat
bahu kanan,” katanya

5. Saksi 9 dengar laungan ‘jangan pukul, itu bomba!.

Saksi 9 mengaku dia turut mendengar laungan ‘jangan pukul,
itu bomba!

Katanya, jeritan itu datang dari orang ramai yang berada di
kawasan tapak kuil berkenaan ketika rusuhan berlaku pada 27 November lepas.

Selain jeritan ‘jangan pukul itu bomba’, Saksi 9 juga
berkata dia terdengar jeritan peserta rusuhan menghalau jentera bomba pada
malam itu.

‘Halau! Jangan bagi dia (bomba) turun, halau! Itu adalah antara ayat yang didengari kata Saksi 9.

“Ketika itu, saya nampak ada orang letakkan ‘barricade’ di atas sebuah kereta dan bakar, semua. Kemudian saya lihat bomba datang dengan Fire Rescue Tender (FRT) namun diserang.

6. Perusuh serang FRT dan EMS bomba.

“Apabila bomba buka pintu nak turun, mereka (perusuh)
menolak kembali pintu frt, dalam masa sama ada yang memanjat frt
berkenaan,” kata saksi 9 ketika ditanya Timbalan Pendakwa Raya Hamdan Hamzah
mengenai kejadian rusuhan tersebut.

Hamdan : Apa yang kamu lakukan ketika itu?

Saksi 9 : Saya cuma tengok apa mereka buat, kawan saya lari
ke arah kawasan kosong. Masa itu ada antara perusuh yang membaling air mineral
ke arah FRT. Dalam masa yang sama kawan saya tadi telefon.

Hamdan : Keadaan ketika itu bagaimana?

Saksi 9: Kecoh dan huru-hara, ramai orang menjerit-jerit dan
kawan saya mengajak saya keluar dari tempat ini.

7. Prosiding di hadapan Koroner Rofiah Mohamad dihentikan
dan akan akan disambung pada 18 Februari depan (Isnin).